2 Tekwaro 25
Loc pa Amajia
(2 Luker 14.1-20)
1Amajia ocamo ker ma mwaka me ditte pyeraryo wiye abic, ci obedo ka loc i Jerucalem pi mwaka pyeraryo wiye aboŋwen, Nyiŋ minne Yekoadan me Jerucalem. 2En obedo ka tiyo gin ma nen atir i waŋ Rwot, ento pe ki cwinye ducu. 3Ka ker omoko matek i ciŋe, ci ocako neko luticce ma yam guneko wonne ma kabaka-ni. 4-Ento pe oneko litino pa lunek-ki, kit macalo gicoyo i buk me cik pa Moses ka ma yam Rwot ociko ni, "Won latin pe gibineko pi bal pa wode, nyo latin pi bal pa wonne; ento dano acel acel bito pi balle kikome."
5Amajia dok ocoko lwak me Juda, ci oketogi muporo dog odi pa kwarogi i te ludito ma giloyo buca mony pa jo alip ki pa jo miya, pi jo Juda ki jo Benjamin ducu, Okwanojo ma mwaka me ditogi romo pyeraryo dok kwede malo, ci onoŋo ni jo ma giyero ma gin twoni oteka lweny giromo alip miya adek, ma giyerogi ayera ma giromo lweny, ma giŋeyo mako toŋ ki kwot. 6Dok onoŋo twoni oteka lweny alip miya acel mu kene ki bot jo Icrael kun owilogi ki talanta me ryal miya acel. 7Ento dano pa Lubaŋa obino bote owacce ni, "Rwoda kabaka, pe iye mony pa Icrael ocit kwedwu, pien Rwot pe tye ki jo Icrael, pe tye ki jo Epraim magi ducu. 8Ento ka in itamo ni ibilimo tek me lweny pi lok meno, ci Lubaŋa bireti woko piny ki i nyim lumerokki; pien Lubaŋa tye ki tek me miyo kony ki me reto piny." 9Amajia ogamo dog dano pa Lubaŋa ni, "Wabitimo aŋo pi talanta mi ya acel ma doŋ atyeko miyone bot mony pa Icrael-li?" Dano pa Lubaŋa odok iye ni, "Rwot twero miyi lim madwoŋ makato man." 10Amajia ocako cwalo mony ma oa ki i Epraim gubino bote-ni, me dok woko cen i pacogi doki. Ci kiniga omakogi matek i kom jo Juda, gucako dok i gaŋgi ki kiniga mager. 11Ento Amajia odiyo cwinye, ci otero lwakke, ocito kwedgi wa i nota me Kado, ci oneko jo Ceir ma giromo alip apar. 12Jo Juda gumako jo mukene makwo ma giromo alip apar bene, ci guterogi i wi got ka gucorogi woko piny ki i wi got kunnu; gin ducu gupoto gunyot woko. 13Ento jo mony ma Amajia okwerogi ni pe gucit i lweny kwedgi-ni, ma ocwalogi gudok cen-ni, gumonyo gaŋi me Juda, cakke ki i Camaria, nio kwede i Bet-koron, ci guneko jo alip adek ki kunnu, dok guyako jami mapol.
14Ka Amajia odwogo ki ka neko jo Edom, okelo ki lwak lubaŋa pa jo Ceir, ci ocibogi gucuŋ macalo lubaŋane cut, ocako worogi, kun tyero gitum botgi. 15Pi meno kiniga omako Rwot i kom Amajia ci ocwalo lanebi mo bote, ma owacce ni, "Piŋo icako lubo kor lubaŋa me rok mukene, ma pe gutwero laro lwakgi kikome ki i ciŋi-ni?" 16Ka pud tye ka lok kwede kabaka openye ni, "Wan waketo in me bedo lami-tam pa kabaka bo? Tugi liŋ! Piŋo imito ni gineki woko?" Lanebi ocako liŋ, ento owacci, "Aŋeyo ni Lubaŋa otyeko yubo me neki woko, pien in itiyo lok man ma pe iwinyo tamma."
17Amajia kabaka me Juda dok openyo tam ki bot jo mukene ci ocwalo lukwena bot Yoaci wod pa Yekoakaj, wod pa Yeko, kabaka me Icrael, kun wacce ni, "Bin wacam co wanenne waŋ ki waŋ." 18Yoaci kabaka me Icrael odwoko lok bot Amajia kabaka me Juda kun waco ni, "Yam okuto mo ma i wi Lebanon ocwalo kwena bot yat cedar me Lebanon, kun wacci, 'Miya nyari wek anyom ki woda.' Ci lee tim mo me Lebanon ma owok ki kunnu onyono okuto woko piny. 19In iwacci, 'Doŋ atyeko neko Edom woko,' ci cwinyi otiŋimalo ki wakke madwoŋ. Bed ki deyo meno rommi, ci ibed kwede i paconi: piŋo irobo dog dano me kelo ayela i komi, miyo ipoto wa ki Juda kacel kwedi."
20Ento Amajia pe owinyo; pien onoŋo Lubaŋa oyubo ni, wek emigi i ciŋ lumerokgi, pien gulokke bot lwak lubaŋa pa jo Edom. 21Yoaci kabaka me Icrael ocito; ci en ki Amajia kabaka me Juda gucamo co gunenne kekengi i lweny i Bet-cemec, ma gaŋ me Juda. 22Icrael ocako loyo Juda, ci dano acel acel oriŋo woko i pacone. 23Yoaci kabaka me Icrael omako Amajia kabaka me Juda wod pa Yekoac, ma wod pa Akajia, ki i Bet-cemec, ka otere wa i Jerucalem, ci omuko cel me Jerucalem ma romo yadi miya aryo kulu, nia ki i dogcel ma gilwoŋo ni pa Epraim nio kwede wa i dogcel ma i twok gaŋ. 24En oyako jabu ki ryal ducu ki atabo-gu ducu ma onoŋo i ot pa Lubaŋa, kacel ki Obed-edom; oyako lim ki i ot kano lim pa kabaka, kacel ki jo ma gimako me akoka, ci odok kwede wa i Camaria.
25Amajia wod pa Yoaci kabaka me Juda koŋ dok obedo kwo ki i ŋe to pa Yoaci wod pa Yekoakaj, kabaka me Icrael pi mwaka apar wiye abic. 26Lok kom Amajia mudoŋŋe ducu, nia i acakkine nio i agikkine, gityeko coyone i buk pa Luker me Juda ki Icrael. 27Cakke i kare ma en obwoto Rwot woko jo mogo gucako piro lok i kome ki i Jerucalem, ci olwi oriŋo woko i Lakic. Ento gucwalo dano i kore wa i Lakic ci guneke woko ki kunnu. 28Gukelo kome ki aguragura, ci giyiko kacel ki kwarine i gaŋ kal pa Daudi.


Daniel 6:7
7Luloc ducu madito me ker man, kacel ki ludito pa lwak, rwodi, lumitam ki luloc me dul lobo mapatpat guye lawaŋacel ni kabaka myero omok cik ki miyo twero ma pe gitwero lokone ni, ka ce gibinoŋo ŋat mo ka lego lubaŋa mo nyo ka woro dano mukene ma pe in kabaka, pinino pyeradekrdano macalo meno gibibolo woko i kin lwak labwor.


Icaya 36:16
16Pe wubed ka winyo lok pa Kejekia; pien man aye lok ma kabaka me Aciria owaco, ni meno wuyub lok me kuc kweda, ci wukatti woko bota; kit meno ŋat acel acel bicamo nyig olok ma i potone, ŋat acel acel bicamo nyig odurone, ki ŋat acel acel bimato pii ma i taŋine kikome;


1 Tekwaro 24
1Dul pa likwayo pa Aron gin ene. Litino awobe pa Aron gin aye Nadab, Abiu, Eleajar ki Itamar. 2-Ento Nadab ki Abiu guto i kare ma wongi pud kwo, litinogi bene pe, mumi yo Eleajar ki Itamar gudoko ajwagi pa Lubaŋa. 3Ci Daudi opokogi muporo dog ticgi ma giyerogi iye, kun jo ma gukonye gin aye Jadok ma i kin likwayo pa Eleajar, ki Akimelek ma i kin likwayo pa Itamar. 4Doŋ macalo ginoŋo jo madito mapolle i kin likwayo pa Eleajar makato ma i kin likwayo pa Itamar, gupoko ludito kaka ma i dog odi pa kwarogi apar wiye abicel pi likwayo pa Eleajar, ki ludito kaka ma i odi pa kwarogi aboro pi likwayo pa Itamar. 5Gipokogi ki bolo kwir, marom, pien ludito me kabedo maleŋ ki ludito pa Lubaŋa yam gubedo i kin likwayo pa Eleajar ki i kin likwayo pa Itamar bene. 6Cemaya wod pa Netanel ma Lalevi, ma obedo karan, yam ocoyo nyiŋgi ki i nyim kabaka, ki i nyim rwodi, ki ajwaka Jadok, ki Akimelek wod pa Abiatar, ki ludito kaka ma i odi pa kwaro pa ajwagi ki pa Lulevi; yam guyero dog ot pa kwarogi acel pi Eleajar ki acel giyero pi Itamar.
7Kwir mukwoŋo opoto i kom Yekoyarib, ki me aryo i kom Jedaya, 8me adek i kom Karim, me aŋwen i kom Ceorim, 9me abic i kom Malkija, me abicel i kom Mijamin, 10me abiro i kom Kakoj, me aboro i kom Abija, 11me aboŋwen i kom Yecwa, me apar i kom Cekania, 12me apar wiye acel i kom Eliacab, me apar wiye aryo i kom Jakim, 13me apar wiye adek i kom Kupa, me apar wiye aŋwen i kom Jecebeab, 14me apar wiye abic i kom Bilga, me apar wiye abicel i kom Imer, 15me apar wiye abiro i kom Kejir, me apar wiye aboro i kom Kapijej, 16me apar wiye aboŋwen i kom Petakia, me pyeraryo i kom Jekejikel, 17me pyeraryo wiye acel i kom Jakin, me pyeraryo wiye aryo i kom Gamul, 18me pyeraryo wiye adek i kom Delaya, me pyeraryo wiye aŋwen i kom Maajia. 19Dog tic ma giyero jo magi iye obedo me donyo i ot pa Rwot, kun gilubo cik ma yam kwarogi Aron oketo pigi, macalo Rwot Lubaŋa pa Icrael yam ociko en kwede.
20Lok kom likwayo pa Levi mudoŋŋe: i kin likwayo pa Amram giyero Cubael; ki i kin likwayo pa Cubael giyero Jedeya. 21Likwayo pa Rekabia: i kin likwayo pa Rekabia giyero Icia ma laditgi. 22I kin likwayo pa Ijar giyero Celamot; i kin likwayo pa Celamotgiyero Jakat. 23I kin likwayo pa Kebron giyero Jeria ma laditgi, me aryone Amajia, me adek Jakajiel, me aŋwen Jekameam. 24I kin likwayo pa Ujiel giyero Mika; i kin likwayo pa Mika giyero Camir. 25Omin Mika en aye Icia; i kin likwayo pa Icia giyero Jekaria. 26I kin likwayo pa Merari giyero Makali ki Muci. I kin likwayo pa Jajia giyero Beno. 27Likwayo pa Merari gin aye Jajia, Beno, Cokam, Jakur ki Ibri. 28I kin likwayo pa Makali giyero Eleajar ma pe onywalo awobe. 29I kin likwayo pa Kic giyero Jeramel. 30I kin likwayo pa Muci giyero Makali, Eder ki Jerimot. Magi gin aye likwayo pa jo Levi, kun lubo dog odi pa kwarogi. 31Jo magi bene, ludito kaka ma i dog odi pa kwarogi acel acel gubolo kwir, kun ladit bolo kacel ki utmegine matino, macalo utmegigi ma likwayo pa Aron gubolo ki i nyim kabaka Daudi, Jadok, Akimelek ki ludito kaka ma i dog odi pa kwaro pa ajwagi ki pa Lulevi.


Nwoyo Cik 4:19
19Dok wugwokke wuwek tiŋo waŋwu malo i polo; miyo ka wuneno iye cen ki dwe ki lwak lakalatwe, ma gin ducu mony ma i polo, ci cwinywu biterowu ka ryebbe piny i nyimgi ka worogi, kun noŋo Rwot Lubaŋawu omiyogi bot rok ducu ma gitye piny i te polo.


Nekemia 9:19
19ento in pe ibwotogi ata Him pi kicani; ki pol mucuŋ macalo wir ma obedo ka telo wigi iyo-ni, onoŋo pe orwenyo woko ki botgi i dyeceŋ, kadi mac mucuŋ macalo wir ma obedo ka menyo botgi yo ma giwoto iye i dyewor bene pe orwenyo woko ki botgi.


2 Camuel 18:24
24I kare meno onoŋo Daudi obedo piny i kin doggaŋ me iye ki en me wokoni, kun lakur-piny onoŋo oito malo i wi ot ma i wi doggaŋ, ma cok ki cel ma orumo gaŋ-ŋi. Ka lakur-piny otiŋo waŋe ka neno piny, ci oneno dano mo ka riŋo bino en kene.


Ejekiel 47:1
Laora kulu ma tye ka mol kun piine a ki i ot pa Lubaŋa
1Dano-nu dok otela odwoka cen i doggola ka ma gidonyo ki iye i ot pa Lubaŋa. Ci aneno pii tye ka mol kun katti ki i te doggola dok yo tuŋ wokceŋ (pien ot pa Lubaŋa bene onoŋo tye okemo yo tuŋ wokceŋ). Pii onoŋo tye ka mol bino piny kun a ki piny yo tuŋ acuc i te doggola me ot pa Lubaŋa, kun wok kwede i ŋet keno tyer yo tun acuc.


Wel 31
Jo Icrael guculo kwor i kom jo Midian
1Rwot owaco bot Moses ni, 2"Doŋ icul kwor pa jo Icrael i kom jo Midian; lacen doŋ ibito, idok bot lutuwu." 3Ci Moses owaco ki lwak ni, "Wumi lumony ma gitye i kinwu gurukke ki jami lwenygi, wek gucit ka lweny i kom jo Midian, gucul kwor pa Rwot i komgi. 4Wucwal dano alip acel mua ki i kaka acel acel ma i Icrael gucit i lweny."
5Kit meno ginoŋo dano alip apar wiye aryo ma gurukke pi lweny mua ki i lwak doggola mapol mada ma i Icrael, dano alip acel mua ki i kaka acel acel. 6Moses ocwalogi woko ka lweny, kacel ki Finekaci wod pa ajwaka Eleajar ma omako jami maleŋ pa Lubaŋa ki tum me goyo oduru. 7Gulwenyo i kom jo Midian macalo Rwot ociko ki Moses, ci guneko co megi ducu. 8Luker abic pa jo Midian onoŋo tye i kin dano ma ginekogi; nyiŋgi Evi, Rekem, Jur, Kur ki Reba. Dok guneko Balaam wod pa Beor bene ki pala lucwan.
9Jo Icrael guyako mon ki litino pa jo Midian, gutero woko; dok gumayo limgi makwo madito ki matino ducu, ki jamigi ducu. 10Gaŋigi ducu i kabedo mapatpat ma gin gibedo iye, ki gonygi ducu, guwaŋo woko ki mac, 11ci gutero jami ducu ma guyako nyo gumayo, dano wa ki lee-gu, gucito kwede, 12gukelo bot Moses ki ajwaka Eleajar ki bot lwak jo Icrael, i gonygi ma i lobo aroo me Moab i ŋet Jordan, ma cok ki Jeriko.
Lonyo jami ma giyako
13Moses ki ajwaka Eleajar ki lutel wi lwak ducu gucito woko ka rwatte kwedgi i ŋe gony. 14Ci kiniga omako Moses i kom ludito me mony, i kom lulo dano alip ki lulo dano miya ma gudwogo ki ka tero dano i mony. 15Moses owaco botgi ni, "Man wuweko mon ducu gudoŋ makwo piŋo? 16-Nen, mon-ni aye yam gulubo tam pa Balaam ci gumiyo jo Icrael guŋayo waŋ Rwot i lok i kom jok Peor ca, mumiyo two gemo opoto i kom lwak pa Rwot. 17Kombeddi doŋ wunek litino co woko ducu ma i kin litinogi, dok wunek mon ducu ma doŋ otyeko ŋene ki co. 18Ento litino anyira ducu ma peya gubuto ki co wugwokgi makwo gubed mewu. 19Koŋ wubut woko i ne gony pi nino abiro. Jo ducu ma i kinwu ma guneko dano, ki jo ducu ma gugudo kom dano muto myero wulonnye kekenwu, kacel ki dano ma wuyakogi, i nino me adekke ki i nino me abirone. 20Wulony boŋŋi aruka ducu, gin ducu ma gitiyo ki laa, nyo ma gicweyo ki yer dyegi, ki jami ducu ma gitiyo ki bao nyo ki yat."
21Ajwaka Eleajar owaco bot lulweny ma onoŋo gucito i mony ni, "Man aye cik ma giketo, ma yam Rwot ociko ki Moses: 22Jami ma obedo jabu, nyo ryal, nyo mola, nyo nyonyo, nyo koc, nyo racac keken, 23gin ducu ma mac pe balo, wubimiyo wok kato ki i mac ci bilony woko. Ento kadi bed kumeno, pud dok gibilonyo ki pii me lwoko kwer; ci gin ducu ma mac balo woko wubimiyo wok kato ki i pii. 24Myero wulwok bonniwu i nino me abirone, ci doŋ wubibedo ma wulony; ka lacen wubibino i gony."
Poko jami ma giyako i mony
25Rwot owaco ki Moses ni, 26"Doŋ ikwan wel jami ma giyako ki i mony, dano ki lee bene; wukwan ki ajwaka Eleajar ki ludito kaka ma i ot pa kwarogi ma i kin lwak. 27Ci ipok jami ma giyako i mony i dul aryo, tuŋ cel pi lulweny ma gucito i mony, tuŋ cel pi lwak ducu. 28Dok ijog ajog pa Rwot ki bot lulweny ma gucito i mony kun ikwanyo acel i kom miya abic ki i kom dano, ki twoni, ki kana, ki romi ki dyegi. 29Kwany ki i kom nucu ma megi, ci imi bot ajwaka Eleajar obed gityer bot Rwot. 30I kom nucu ma tuŋ bot jo Icrael ibikwanyo iye acel i kom pyerabic ki kom dano, ki twoni, ki kana, ki romi nyo dyegi, ki i kom lim makwo ducu, ci imi bot Lulevi ma gigwoko kema pa Rwot." 31Ci Moses ki Eleajar gutiyo kit ma Rwot ociko ki Moses.
32Jami ma lulweny guyako, ma odoŋ, onoŋo obedo romi alip miya abicel ki pyerabiro wiye abic, 33dyaŋi alip pyerabiro wiye aryo, 34kana alip pyerabicel wiye acel, 35ki dano alip pyeradek wiye aryo ma gin ducu aye anyira ma peya gubuto ki co. 36Nucune ma gipoko bot jo ma gucito i mony obedo romi alip miya adek ki pyeradek wiye abiro, ki miya abic; 37romi ma gijogo pi Rwot guromo miya abicel ki pyerabiro wiye abic. 38Dyaŋi guromo alip pyeradek wiye abicel; dyaŋi ma gijogo pi Rwot guromo pyerabiro wiye aryo. 39Kana gubedo alip pyeradek, ki miya abic; gin ma gijogo pi Rwot guromo pyerabicel wiye acel. 40Dano guromo alip apar wiye abicel; dano ma gijogo pi Rwot guromo pyeradek wiye aryo. 41Moses omiyo dul ma gijogo me gityer pa Rwot bot ajwaka Eleajar, macalo Rwot ocike.
42Nucu ma gipoko ki jo Icrael, ma Moses opoko pat ki maca pa jo ma yam gucito i mony, 43wek obed pi lwak, obedo romi alip miya adek ki pyeradek wiye abiro, ki miya abic, 44dyaŋi alip pyeradek wiye abicel, 45kana alip pyeradek, ki miya abic, 46ki dano alip apar wiye abice! 47I kom nucu man ma obedo pi lwak Moses okwanyo iye acel ki i kom pyerabic, i kom dano ki i kom lee, ci omiyogi bot Lulevi ma gigwoko kema pa Rwot, macalo Rwot ocike kwede.
48Ka doŋ ludito ma giloyo lumony ducu, lulo dano alip ki lulo dano miya, gubino bot Moses. 49Guwacci, "Wan luticci watyeko kwano Wel lumony ma gitye i te locwa, ci onen ni pe tye dano acel mo ma orwenyo ki i kingi. 50Ci doŋ wakelo gityerwa bot Rwot, gin ma dano acel acel onoŋo i lweny, jami me jabu, mola bad, atego ŋut ciŋ, agit ciŋ ki tiko ŋut, pi kwanyo bal ki i komwa i nyim Rwot." 51Moses ki ajwaka Eleajar gugamo jabu meno ki botgi; gin ducu obedo jami me deyo kom ma gitiyo ki diro 52Jabu ducu ma lulo dano alip ki lulo dano miya gutyero bot Rwot pekke oromo makato ratili miya aŋwen. 53Onoŋo lulweny ducu guyako jami, ŋat acel acel pire kene. 54Moses ki ajwaka gugamo jabu ki bot ludito wi mony, gutero i kema me rwatte obed gin me poyo wi Rwot i kom jo Icrael.


Acakki 11
Gigero ot ma wiye ocudo malo i Babel
1Lobo ducu yam onoŋo tye ki leb acel, ki lok bene onoŋo lam. 2Ka dano gucako dak nia ki tuŋ wokceŋ, gunoŋo lobo mubedo bar i lobo Cinar, ci gubedo iye kunnu. 3Ka gucako lok kekengi ni, "Wubin, wek watimu matafali, wawaŋgi woko matek." Ci gutiyo ki matafali ma ka got, ki odok macol lamwon kingi. 4Dok guwaco ni, "Wubin, wek wageru gaŋwa, ki ot ma wiye ocudo malo ogudo polo, wek wamiyu nyiŋwa oyweki, wek pe waket woko ata i wi lobo ducu." 5Ka Rwot olor piny ka neno gaŋ ki ot ma wiye ocudo malo ma litino pa dano gugero, 6Rwot owacci, "Nen, guribbe rok acel, ki lebgi bene acel; man aye pud acakki gin ma gibitiyo, dok gin ma gibitamo pi tiyone pe doŋ biloyogi. 7Wubin waloru piny, warub legbi woko, wek ŋat acel acel pe oniaŋ leb pa wadi." 8Kit meno Rwot okeyogi woko nia ki kunnu, guromo lobo ducu, ci guweko gero gaŋ meno. 9Mumiyo nyiŋe gucako ni Babel, pien kenyo aye Rwot orubo iye leb ducu ma i lobo, dok Rwot okeyogi woko nia ki kunnu, guromo lobo ducu.
Likwayo pa Cem
10Man aye likwayo pa Cem. Ka Cem doŋ tye ki mwaka me ditte miya acel, ci onywalo Arpakcad munoŋo doŋ pii aluka okato mwaka aryo. 11Cem ori i ŋe nywalo Arpakcad mwaka miya abic, dok omedde ki nywalo awobe ki anyira bene.
12Ka Arpakcad doŋ otyeko ri mwaka pyeradek wiye abic, ci onywalo Cela. 13Arpakcad ori mwaka miya aŋwen ki adek ma doŋ otyeko nywalo Cela, dok omedde ki nywalo awobe ki anyira bene.
14Ka Cela doŋ otyeko ri mwaka pyeradek, ci onywalo Eber. 15Cela ori mwaka miya aŋwen ki adek ma doŋ otyeko nywalo Eber, dok omedde ki nywalo awobe ki anyira bene.
16Ka Eber doŋ otyeko ri mwaka pyeradek wiye aŋwen, ci onywalo Peleg. 17Eber ori mwaka miya aŋwen ki pyeradek ma doŋ otyeko nywalo Peleg, dok omedde ki nywalo awobe ki anyira bene.
18Ka Peleg doŋ otyeko ri mwaka pyeradek, ci onywalo Reu. 19Peleg ori mwaka miya aryo ki aboŋwen ma doŋ otyeko nywalo Reu, dok omedde ki nywalo awobe ki anyira bene.
20Ka Reu doŋ otyeko ri mwaka pyeradek wiye aryo, ci onywalo Cerug. 21Reu ori mwaka miya aryo ki abiro ma doŋ otyeko nywalo Cerug, dok omedde ki nywalo awobe ki anyira bene.
22Ka Cerug doŋ otyeko ri mwaka pyeradek, ci onywalo Nakor. 23Cerug ori mwaka miya aryo ma doŋ otyeko nywalo Nakor, dok omedde ki nywalo awobe ki anyira bene.
24Ka Nakor doŋ otyeko ri mwaka pyeraryo wiye aboŋwen, ci onywalo Tera. 25Nakor ori mwaka miya acel ki apar wiye aboŋwen ma doŋ otyeko nywalo Tera, dok omedde ki nywalo awobe ki anyira bene.
26Ka Tera doŋ otyeko ri mwaka pyerabiro, ci onywalo Abram, Nakor ki Karan.
Likwayo pa Tera
27Man aye likwayo pa Tera. Tera onywalo Abram, Nakor ki Karan; Karan onywalo Lot. 28Karan okwoŋo to ki wonne Tera i lobo ma yam ginywale iye, i gaŋ me Ur pa jo Kaldaya. 29Ci Abram ki Nakor gunyomo mon; dako pa Abram nyiŋe Carai, dako pa Nakor nyiŋe Mirika, en aye nya pa Karan won Mirika ki Icika. 30Onoŋo Carai lalur, pe tye ki latin mo.
31Tera otero wode Abram, ki Lot wod pa Karan, ma lakware, ki Carai ci-wode, dako pa Abram, ci gudak woko ki i Ur, gaŋ pa jo Kaldaya, gucito kacel kun gikemo lobo Kanaan; ento ka guo i Karan, koŋ gudikke kenyo. 32Nino me kwo pa Tera oromo mwaka miya aryo ki abic; ka Tera oto i Karan.


Icaya 5:2
2Oboto poto, ka doŋ oteno,
ocoko gweŋ bene woko ducu ki iye
ka doŋ ocako pito iye olok mabeco ma oyero ayera;
oketo lubele me neno pinyi dyere,
ka dok okwinyo bur tye me jolo pige.
En doŋ ocako bedo ki gen ni binyako nyige mabeco,
ento dok onyako mere nyige calo olok me tim.


Jabuli 12
Lega pi kony i kom jo maraco
1Konya, ai Rwot, pien ŋat mo maber ma geni doŋ pe;
pien jo ma lugen doŋ guto gurwenyo woko ki i kin dano.
2Dano acel acel loko lok goba bot lawote,
ma noŋo lok ma a ki i doggi mit ata ento cwinygi opokke woko dul aryo.
3Rwot, myero ijuk lok me bitagi-ni woko,
en lok ma a ki i doggi me nyatte-ni!
4Gin giwacci, "Wabiloyo lok ki lebwa,
wabiloko gin ducu kit macalo wamito,
pien pe tye ŋat mo ma en ladit ma loyowa."
5"Ento kombeddi abibino," Rwot ma owaco,
"pien doŋ giyako jami pa lucan woko,
dok jo ma piny obwoyogi gitye ka cur acura ki arem.
Abigwokogikit ma gimito-ni."
6Lok pa Rwot ma en ciko ber, gitwero genone,
obedo calo ryal ma giliyo maber ki mac piny i ŋom,
ma giliyo tyen abiro kulu.
7Gwoka maber kare ducu, ai Rwot,
gwokwa ki i kom yalwak me kare man.
8Jo maraco gitye ka wirre i kabedo ducu giyenyo dano,
kit macalo dano ducu pako kwede tim marac ma gitiyo i kin dano ma i lobo.


2 Camuel 12:31
31Dok okelo dano ma giyakogi ki i gaŋ meno, oketogi ka tic ki mucumeno ki cururu nyonyo ki latoŋ-gu, ka dok oketigi ka tic matek me waŋo matafali; en obedo ka timo dano ma i gaŋi pa jo Ammon kit meno. Lacen Daudi ki lwak ducu gudok cen i Jerucalem.


Acakki 31
Yakobo olwi woko ki bot Laban
1Yakobo obedo ka winyo kun awo be pa Laban giwaco ni, "Yakobo doŋ otero lim pa wonwa woko ducu, olimo lonyo nia ki i kom lim pa wonwa." 2Yakobo oneno ni waŋ Laban oballe woko i kome, pe dok nene maber kit macon. 3Rwot owaco bot Yakobo ni, "Doŋ idok i lobo pa kwarowu bot lutuwu, an abibedo kwedi."
4Yakobo olwoŋo Lakeri ki Lea i bar olet ka ma limme tye iye, 5ci owaco botgi ni, "An aneno waŋ wonwu ocido woko i koma, pe doŋ nena maber kit macon. Ento Lubaŋa pa wora yam tye kweda. 6Wun wuŋeyo ni atyeko tic bot wonwu ki tekka ducu; 7ci en obedo ka bwola, kun loko mucarana atata tyen apar kulu, ento Lubaŋa pe oye en otimo gin mo marac i koma. 8Ka owaco ni, 'Lim ma abacabac bibedo meri me mucarani,' ci lim ducu ginywal mubedo abacabac keken. Ka dok oloko doge ni, 'Lim ma gibedo akolakol gin aye bibedo meri me mucarani,' ci lim ducu dok ginywal akolakol. 9Meno aye kit ma Lubaŋa okwanyo kwede lim pa wonwu ci omiyogi bota.
10"I kare ma megine giyitogi, atiŋo waŋa malo ki i waŋ lek, ci aneno nyogi ma gitigo megine komgi obedo akolakol ki abacabac ki opukopuk. 11Lamalaika pa Lubaŋa owacca i waŋ lek ni,. 'Yakobo', an agamo ni, 'An a ene!' 12Ci owacca ni, 'Tiŋ waŋi malo wek inen, nyogi ducu ma gitigo megine-ni gubedo akolakol ki abacabac ki opukopuk; pien atyeko neno kit ma Laban timi kwede. 13-An Lubaŋa me Betel, ka ma yam iwiro iye wir ki moo, ka ikwoŋo iye kwoŋ bota-ni. Doŋ ia malo, icit woko cen ki i lobe-ni, idok i lobo ma ginywali iye ca.' " 14Lakeri ki Lea gugamo ni, "Tye dok dul lim mo nyo ginaleya mo ma dok odoŋ piwa i ot pa wonwa? 15Pe doŋ en nenowa macalo lurok ata? Doŋ otyeko catowa woko, tye ka camo bene lim ma gimiyo piwa woko. 16Lim ducu ma doŋ Lubaŋa otyeko kwanyo ki bot wonwa doŋ mewa ki pa litinowa; doŋ gin ducu ma Lubaŋa owacci aye itim."
17Yakobo oa, oketo awobene ki monne i wi kinaga, 18oleko limme ducu, ma yam olimo i Paddan-aram; ci ocako wot me dok i lobo Kanaan bot Icaka. 19Laban onoŋo ocito ka ŋolo yer kom romine, ci Lakeri okwalo cal lubaŋa ki i ot pa, wonne. 20Yakobo obwolo Laban La-aram, pe otitte pi wotte. 21Olwi ki lwak lim ducu ma yam tye kwede, ka ocako wot, oŋolo kulu Euprate, ci okemo lobo godi me Gilead.
Laban olubo kor Yakobo
22Ka nino okato adek kulu, ci gitito bot Laban ni, "Yakobo doŋ otyeko lwi, ocito woko." 23En ogwarre ki lutugi, gutwarre, gulubo kore; ka guwoto nino abiro, ci gudiŋo kore cokcok i kin godi me Gilead. 24Ento Lubaŋa obino bot Laban La-aram i waŋ lek, kun wacce ni, "Gwokke, pe icilok lok mo maber nyo marac bot Yakobo."
25Laban omako Yakobo iyo. Onoŋo doŋ otyeko gony woko i lobo godi, ci Laban ki lutugi gugony i lobo godi meno me Gilead. 26Laban ocako lok ki Yakobo ni, "Itimo kuman piŋo, ma ibwola kit man, doŋ itiŋo anyirana, ilwi kwedgi, macalo iyakogi ayaka ki pala lucwan-ni? 27Piŋo ilwi woko alwiya i muŋ ali, kun iumo waŋa ma pe ititta gin mo, ma kono nene aciki ki yomcwiny ki wer ki ajaa ki opuk? 28Piŋo pe iweko aciko litinona kun anoto lem anyirana? Man itimo gin me caro a tika. 29Onoŋo atwero timi marac; ento Lubaŋa pa woru oloko kweda tin i dyewor, ocika ni 'Gwokke pe icilok lok mo maber nyo marac bot Yakobo.' 30Man doŋ ia icako wot woko, pien pi ot pa woru odoko mitti mada; ento dok ikwalo ki cal lubaŋana me ŋo kono?" 31Yakobo ogamo dog Laban ni, "Onoŋo abedo ki lworo, abedo ka tamo ni gwok nyo ibimayo anyirani woko ki bota. 32Ka ibinoŋo cal lubaŋani bot ŋatti mo kany, ŋat meno pe bikwo. Cim koni jamini ma inoŋo tye bota kany i nyim utmegiwa ci ikwany idok giri kwede." Onoŋo Yakobo pe oŋeyo ni Lakeri aye ma okwalogi.
33Kit meno Laban ocako donyo i kemapa Yakobo, ki i kema pa Lea, ki i kema pa mon aŋeca aryo-nu ducu, ci pe omedo ki noŋogi; ka okato woko ki i kema pa Lea, dok odonyo i kema pa Lakeri. 34I kare meno onoŋo Lakeri otiŋo lubaŋa-nu, ci orwakogi i kom me bedo i wi kinaga; ci obedo i wigi. Laban oŋiyo jami ma i kema ducu, pe omedo ki noŋogi. 35Lakeri owaco bot wonne ni, "Laditta, pe kiniga omaki i koma ka ineno ni pe atwero a malo i nyimi, pien atye ki kit pa wan mon." Kit meno Laban oyenyo cal lubaŋane kwe, pe omedo ki noŋogi.
36Kiniga omako Yakobo, ocako da ki Laban, kun waco bot Laban ni, "Balla doŋ tye kwene kaa? Atimo bal aŋo, mumiyo ilubo kora twatwal-li? 37Kadi bed iyenyo i kin jamina ducu, kit gin aŋo ma inoŋo i kom jami ducu ma oa i odi? Kel iket kany i nyim utmegini ki utmegina, wek guŋol kop i kin wan aryo-ni. 38An abedo kwedi mwaka pyeraryo; pe i megi romini ki megi dyegini mo opoto, pe bene acamo nyok romoni mo. 39Lim ma ŋuu aye omwodo pe akelo riŋone boti, an aye aculo gira; lim ma gikwalo i dyeceŋ ki i dyewor ipenyo bota. 40Yam abedo kit meno, kun ceŋ waŋa dyeceŋ, koyo neka dyewor, pe aketo nino mo i waŋa. 41I lwak mwaka pyeraryo ma abedo kwedi i odi-ni, atiyo boti mwaka apar wiye aŋwen pi anyirani aryo-ni, ki mwaka abicel pi limmi, ibedo ka loko mucarana tyen apar kulu. 42Ka ce Lubaŋa pa wora, Lubaŋa pa Abraim ma Icaka bene lworo, pe obedo tuŋ bota, kono tin icwala adok tuwa ki ciŋa noŋo adada. Lubaŋa oneno twon aromana, ki tic ma atiyo ki ciŋa ci tin dyewor bene ojuki."
Yakobo ki Laban gucikke
43Laban ogamo kun dok iye bot Yakobo ni, "Anyira man gin anyirana, ki litino bene gin litinona, lim bene gin limma, ki gin ma ineno-ni gin ducu limma. Ento abitimo gin aŋo tin i kom anyirana-ni, nyo i kom litinogi ma gunywalo? 44Doŋ ibin wek waket gicikke i kin in ki an, me bedo caden i kin in ki an." 45Ci Yakobo otino got ocibo wek obed wir. 46Ka Yakobo owaco bot utmegine ni, "Wucok got", ci gucoko got, guguro kacel, ka gucamo cam i ŋet odur got meno. 47Laban ocako nyiŋ kabedo meno ni Jegarcaduta; ento Yakobo ocako nyiŋe ni Galeed. 48Laban owacci, "Odur man en aye caden i kin in ki an tin." Mumiyo ocako nyiŋe Galeed. 49Ocako nyiŋ wir meno ni Mijpa, pien owacci, "Rwot ogwok kin an ki in, ka kinwa doŋ bipokke woko. 50Ka ibiketo giŋi marac i kom anyirana, nyo ka dok ibinyomo mon mukene, idodogi i kom anyirana, kadi ŋatti mo pe tye kwedwa, ber ipo ni Lubaŋa en aye caden i kin in ki an."
51Ci Laban dok owaco bot Yakobo ni, "Nen odur man, ki wir ma atyeko cibo i kin in ki an. 52Odur man aye caden, ki wir bene en caden, an pe abikato ka ŋet odur man pi cito boti, in bene pe ibikato ka ŋet odur man ki wir man pi cito bota, ni pi tim marac. 53Lubaŋa pa Abraim, Lubaŋa pa Nakor, Lubaŋa pa wongi, obed laŋolkop i kinwa." Kit meno Yakobo okwoŋo kwoŋ ki nyiŋ Lubaŋa ma wonne Icaka lworo. 54Yakobo otyero gitum i wi got, kun olwoŋo iye utmegine ducu ka camo cam kwede, ci gucamo gubuto kunnu i wi got.
55Ka piny oru odiko con, Laban oa, onoto lem likwaye ki lem anyirane, olamo gum i komgi, ci opokke kwedgi odok i gaŋŋe.


Koko 1:3
3Gutero jo Juda woko i opii ka neno can madwoŋ
ki ka tiyo tic matego;
kombeddi doŋ gitye ka mal i kin lurok ata,
ma pe ginoŋo ka mo ma myero guywe iye;
jo ma guryemo korgi gumakogi woko i waŋayo
i kare ma onoŋo can doŋ obwoyogi woko marac.


Ejekiel 3
1-Lubaŋa owacca ni, "Wod pa dano, cam gin: ma doŋ gimiyi; cam buk adola man, ci icit ilok bot jo me ot pa Icrael." 2Kit meno aŋamo doga, ci omiya buk adola ni acam. 3Ci owacca ni, "Wod pa dano, cam buk adola man ma amiyo boti, nio ka iyeŋ woko kwede ma ii odeŋ." Ci acamo; anoŋo obedo lim mada i doga calo moo kic.
4Lubaŋa dok owacca ni, "Wod pa dano, cit io bot jo me ot pa Icrael ci it it botgi gin ducu ma atye ka wacci-ni. 5Pe atye ka twali ni icit i rok mo ma jone loko leb ma niaŋ iye tek. Ento abecwali bot jo me ot pa Icrael. 6Ka ce acwali bot rok ducu ma jone loko leb matek mapatpat ma in pe iniaŋ iye, ci kono guwinyo lok ma iwaco botgi. 7Ento jo me ot pa Icrael pe gibiwinyo lokki; dok bene pe gibiwinyo lokka. Pien gin ducu cwinygi nwaŋ dok wigi tek: 8Nen, kombeddi doŋ abimiyo cwinyi bedo nwaŋ calo cwinygi ki wii bene bedo tek calo wigi. 9Abimiyo wii bedo tek calo got lela matek makato got mabit woko; pe ilworgi, pe bene ilwor kit waŋ ma gineni kwede, pien gin jo ma lujemo."
10Lubaŋa omedde ki lokke kun waco bota ni, "Wod pa dano, lok ducu ma abiwacci myero igam obed i cwinyi, dok iwiny bene ki iti. 11Ka doŋ ia icit bot jo ma gitye i opii, cit bot lutuwu kikome, ci iwac botgi ni, 'Rwot Lubaŋa owaco kuman ni'; kadi giwinyo nyo gikwero winyone."
12Cutcut Cwiny pa Lubaŋa otiŋa woko malo, ci awinyo dwan ki yo tuŋ ŋeya ma mor matek calo oyeŋyeŋ ma yeŋo piny, kun daŋŋe ni, "Gipwo deyo pa Rwot i kabedone!" 13Awinyo bwom lee ka tye ka gone kacel i yamo, ki koko pa lawala bene mor matek calo oyeŋyeŋ ma yeŋo piny. 14I kare ma Cwiny pa Lubaŋa oila malo otera woko, ci abedo ki keco i cwinya, kiniga bene omaka woko, ci acito ma doŋ onoŋo Rwot tye ka diya matek ki ciŋe. 15Acito i Tel Abib, ka ma onoŋo jo ma giterogi i opii gibedo iye, i ŋet kulu Kebar. Abedo kunnu i kingi pi nino abiro kun atye ki ur madit atikatika pi gin ma onoŋo aneno otimme i koma ca.
Lubaŋa ociko Ejekiel ni obed lakur-piny
16Lacen i ŋe nino abiro-nu Rwot oloko kweda. 17En owacci, "Wod pa dano, doŋ aketi me bedo lakur-piny pi rok me Icrael. Ibitito botgi lok ducu ma acikogi kwede ma an awacci. 18Ka ce awaco ni dano ma latim marac bito ada, ento kun in pe ijuko en ma icike ni olokke owek timo gin marac, wek olar kwone, en bito i balle-ni; ento alii me tone abidwoko i wii. 19Ento ka ce onoŋo ijuko en latim marac meno, icike ni owek yo me tim maraco, ka pe olokke oweko timo gin maraco, nyo yo me tim maracone-ni, en bito i balle-nu; ento noŋo in giri ilaro kwoni. 20Dok bene ka ce dano ma kite atir olokke woko oweko timo gin ma tye atir, ce otimo bal, ce an aketo ariya mo i nyime, ci en bito, pien onoŋo in pe ijuke, en bito pi balle, ki tic ma atir ma yam en otiyo pe doŋ abipo pire; ento alii me tone abidwoko i wii. 21Dok bene ka ce ijuko dano ma kite atir ni pe otim bal, ka en owinyo lokki pe otimo bal, ci adada en bibedo kwo, pien owinyo lok ma ijuke kwede; ci in bene ibilaro kwoni."
Lanebi Ejekiel pe twero lok
22Rwot oketo ciŋe i koma; ci owacca ni, "A malo, ci icit i dye bar, an abilok kwedi ki kunnu." 23Ci aa malo acito i dye bar, ci aneno deyo pa Rwot ocuŋ kunnu ma rom ki deyo ma akwoŋo nenone i ŋet kulu Kebar; ci cutcut aryebbe woko piny. 24Ento Cwiny pa Rwot odonyo i koma, ci ociba acuŋ ki tyena; ci oloko kweda kun wacci, "Cit paco, ci ilor wii woko i odi. 25Ci in wod pa dano, gibitweyi woko ki tol, man bimiyo pe itwero cito woko i kin dano. 26Abimiyo te lebi dwalle woko ki i dogi, wek ibed ladogeoto ma pe doŋ itwero juko dano; pien gin jo ma lujemo. 27Ento ka ce doki aloko kwedi, ci abiyabo dogi, ci in ibiwaco botgi ni, 'Rwor Lubaŋa owaco kuman ni'; ŋat ma biwinyo lok man wek owiny, ki ŋat ma kwero winyo lok man wek okwer; pien gin jo malujemo.


2 Luker 25:17
17Bor pa wir acel romo futi pyeraryo wiye abiro. I wiye yam giketo iye lalukana me mola, kun lalukana borre romo futi aŋwen ki nucu. I kom lalukana onoŋo giketo iye obwo ki cal nyig okwer pomegranat, ma gin ducu gitiyogi ki mola, ma girumo lalukana dyere. Wir me aryo bene rom ki lawote, kun tye ki obwone me mola.


Jeremia 12:14
Cikke pa Rwot pi jo ma bedo ka get jo Icrael
14Rwot owaco kuman ni, "Atye ki lok mo ma myero awac bot jo ma gibedo ka ŋet jo Icrael ma doŋ gubalo lobo ma amiyo bot jona jo Icrael-li woko. Nen, abikwanyo rok man woko ki i lobogi, dok bene abilaro jo Juda akwanyogi ki i kingi.


Yubu 36
Eliu opako dit pa Lubaŋa
1Eliu omedde ki lokke kun waco ni,
2"Kura koŋ manok, wek anyutti,
pien pud atye ki lok me aloka pi Lubaŋa.
3Atye ki ŋec malac mada, ci abitiyo kwede,
pi nyuto ni tim pa Dat ma ocweyowa tye atir.
4Pien adada lokka goba pe iye;
ŋat ma tye ka lok kwedi tye ki ŋec ma oromo maber.
5"Nen, Lubaŋa tye ki twero, ci pe cayo ŋat mo;
tekone ocuŋ i kom ryekone matut.
6En pe weko jo maraco bedo kwo nakanaka,
ento ŋolo kop kakare pi jo ma giunogi.
7En pe kwanyo waŋe woko ki i kom jo ma kitgi atir,
ento ketogi ka loc macalo luker,
ci gibedo ki dit nakanaka.
8Ento ka gitweyogi ki pinno,
ma ayela otweyogi macalo ogwil,
9ci en nyuto botgi gin ma gutimo,
tim aranyigi ki kit ma guwakke kwede.
10En miyo gituco itgi me winyo pwony,
en cikogi wek gulokke, guwek timo gin marac.
11Ka giwinyo doge ci gicako tiyo gin ma en mito,
gityeko kare me kwogi ducu ki yomcwiny kun gitye maber.
12Ento ka gikwero winyo, ginekogi woko,
gito ma peya giŋeyo gin mo.
13"Jo ma pe gilworo Lubaŋa ki i cwinygi gibedo ki kiniga,
pe gikok bote pi kony ka en otweyogi.
14Gito ma pud gitiŋo,
kwogi tum woko i tim me lewic.
15En laro jo ma giunogi kun tiyo ki aromagi,
pwonyo dano ki can ma poto i komgi.
16"In Yubu bene obiti, omiyo la woko ki i atwom,
oteri i kabedo malac ka ma gin mo pe odiyi,
cam ma icamo jwijwi obedo ma mi yu twa twal.
17En can ma giketo i kom jo maraco opoŋ boti,
can ma giketo pi ŋolo kop i komi doŋ omaki matek.
18Gwokke wek kiniga pe oteri i anywar;
pe iwek gi-kok mapek ma giŋolo i komi omiyi iŋak woko.
19Kokoni pe twero geŋo aroma ma bi no i komgi,
kadi bed iyelle ki tekoni ducu.
20Pe imit ni dyewor obin;
meno aye kare ma rok mapol gibirwenyo wo ko ki i kabedogi.
21Gwokke, pe ilokke ka timo bal,
pien meno aye gin ma okelo ayela i komi.
22"Nen, twer pa Lubaŋa dit twatwal;
aŋa ma obedo lapwony ma rom kwede?
23Aŋa ma ocimme yo ma myero olubi?
Aŋa ma twero waco bot Lubaŋa ni, 'In itimo rac'?
24Po pi pako ticce ma dano cen gikoro ki wer.
25Jo ducu guneno gin ma en otimo,
ento dano neno ki ka mabor.
26Lubaŋa dit, waŋ pe waŋeye;
wel mwaka ma en ori kwede pe rotte.
27"Pien en miyo pii duny dok malo,
ci tono lupune calo kot;
28kot corre piny ki i pol,
ci cwer i kom dano madwoŋ atika.
29Ŋat mo twero niaŋ kit ma pol giyarre kwede,
nyo kit ma kot mor kwede i kema pa Lubaŋa?
30En miyo lutkot wil tuŋŋi ki tuŋŋi, ci umo wi godi woko.
31Kit meno en pito jo me rok ducu,
kun miyogi cam madwoŋ twatwal.
32En wiro ciŋe ki mac me lutkot,
ci ciko ni myero ocel ka ma gibayo iye.
33Mor me kot tito pi Lubaŋa
ma nyeko omake ki kiniga pi bal."


Ejekiel 46:12
12"Ka ce laker mito miyo gityer ma iye opwoyo, kadi gitum awaŋa nyo gityer lakwecwiny calo gin ma iye opwoyo bot Rwot, ci gibiyabo bote dogcel ma tye yo tuŋ wokceŋ-ŋi, en donyo ki iye. Ka doŋ en cako tyero gitum awaŋane nyo gityer lakwecwiny kit macalo en tyero i nino me cabit. Lacen en doŋ a kato woko, ki i ŋeye ma en doŋ noŋo okato woko gibiloro dogcel woko kakare.


Luŋolkop 6
Lubaŋa olwoŋo Gideon
1Jo Icrael gutimo gin ma nen marac i nyim Rwot; ci Rwot omiyogi i ciŋ jo Midian pi mwaka abiro. 2Jo Midian gubwoyo jo Icrael woko, mumiyo jo Icrael guyubo ka-kannegi i kin godi, dok guyubo borogi ki kabedo ma gicelo matek, pi lworo jo Midian. 3I kare ducu ma jo Icrael gicoyo kodi, ci jo Midian ki jo Amalek ki jo ma tun wokceŋ gicorre gibino ka monyogi. 4Gitoŋo gonygi cok kwedgi, gibalo cam ma i potogi o kwede ka ma cok ki Gaja, kun pe giweko cam mo doŋ ma konyo jo Icrael, kadi wa romo nyo twon nyo kana. 5Gibino ki limgi makwo, ki kemagi; kun gibino macalo bonyo, ma kwanogi ki kwaŋo wei kinagagi loyo dano; ka gibino gibalo lobo woko liweŋ. 6Kit meno jo Midian gumiyo piny orem ki jo Icrael woko, oweko jo Icrael gukok bot Rwot ni okonygi.
7I kare ma jo Icrael gukok bot Rwot pi aroma pa jo Midian, 8ci Rwot ocwalo lanebi botgi. Owaco botgi ni, "Rwot Lubaŋa pa Icrael owaco kit man ni, Yam atelo wiwu akwanyowu ki i Ejipt ki i ot kol me bedo opii. 9Yam alarowu ki i ciŋ jo Ejipt ki i ciŋ jo ma gubedo ka unowu ducu; aryemogi woko ki i nyimgi kun amiyo lobog botwu. 10I kare ca awaco botwu ni, 'An aye a Rwot Lubaŋawu: pe wubilworo lwak lubaŋa pa jo Amor ma wubedo i lobogi-ni.' Ento pe wumedde ka woro doga."
11I kare meno lamalaika pa Rwot obino obedo i te kworo ma tye i Opra, gaŋ pa Yoaci ma jo Abiejer. Onoŋo wode Gideon tye ka dino ŋano i bur biyo olok wek jo Midian pe gunen. 12Lamalaika pa Rwot onen bote, owaco bote ni, "Rwot tye kwedi, in twon oteka lweny." 13Ci Gideon owaco bote ni, "Tima kica ba, ladit. Ka Rwot tye kwedwa, piŋo lok magi ducu opoto i komwa? Lwak tic ducu me aura ma yam Rwot otiyo, ma kwarowa gutitowa pire-ni, doŋ tye kwene? Giwacci yam Rwot aye okwanyowa ki i lobo Ejipt, ento kombeddi Rwot doŋ obolowa woko, omiyowa i ciŋ jo Midian." 14Ci Rwot olokke tuŋ bote, owacce ni, "Cit ki tek komi-ni, icilar jo Icrael ki i ciŋ jo Midian. An kikoma aye acwali." 15Gideon ogamo doge ni, "Tima kica ba, Rwot. An atwero laro jo Icrael niŋniŋ? Nen, kakawa tye matidi mo i kin jo Manace, dok an aye latin matidine ki i doggolawa." 16Ci Rwot owaco bote ni, "Ento an aye abibedo kwedi; dok ibineko jo Midian ducu macalo obedo dano acel keken." 17Gideon owaco ni, "Ka doŋ anoŋo gum ki boti, doŋ imiya anyut mo ma moko ni in aye iloko kweda. 18Tim ber, pe ia woko ki kany nio ka abino boti kun akelo ki motta me aketa i nyimi." Ogamo ni, "Abibedo nio ka idwogo."
19Gideon ocito i ode, otedo latin dyel mo, ki capat ma tobi pe iye ma otedo ki moko kwoŋ ma oromo debe aryo. Oketo riŋo i aduku, oonyo pige i agulu, ka okelo bot lamalaika pa Rwot i te kworo, oketo i nyime. 20Lamalaika pa Rwot owaco bote ni, "Kwany riŋo ki capat ma to bi pe iye-ni, iketgi i kom pata got man, ka ionyo pige i wiye." Gideon otimo kit meno. 21Ka doŋ lamalaika pa Rwot ocwalo odoo ma tye i ciŋe, omiyo wiye ogudo riŋo ki capat ma tobi pe iye-ni. Ci mac olyel, oa ki i pata got, owaŋo riŋo ki capat ma tobi pe iye-ni woko. Lacen lamalaika pa Rwot orwenyo woko ki i waŋe. 22Mumiyo Gideon oniaŋ ni lamalaika pa Rwot; ci owacci, "Maa do, ai Rwot Lubaŋa! Pien doŋ aneno lamalaika pa Rwot waŋ ki waŋ." 23Ento Rwot owaco bote ni, "Kuc obed boti. Pe ilwor; pe ibito." 24Ci Gideon ocano keno tyer kunnu pi Rwot, ocako nyiŋe ni, Rwot aye kuc. Pud tye, ocun i Opra, gaŋ pa jo Abiejer, wa onyoo.
25I dyewor meno Rwot owaco bote ni, "Kwany twon pa woru, twon me aryone ma mwaka me ditone oromo abiro, ci imuk keno tyer pa jok Baal ma tye bot woru woko, itoŋ yat ma gicomo i ŋete pi woro jok ma dako ma gilwoŋo ni Acera. 26Ci icuŋ keno tyer pi Rwot Lubaŋani i wi lobo ma gitoro ma otiŋŋe malo, kun icaŋo got kikore. Ka doŋ ikwany twon me aryone, ityer me gitum awaŋa; yat me awora ma ibitoŋo ireto woko piny-nyi bidoko yen me waŋo gitum." 27Kit meno Gideon otero jo apar ki i kin luticce, otimo kit ma Rwot ocike kwede; ento pi lworo lutugi ki jo ma i gaŋ kunnu pe otiyo dyeceŋ, otiyo dyewor.
28Ka dano ma i gaŋ gua malo odiko con, ci nen, keno tyer pa jok Baal gimuko woko, ki yat me awora ma ka ŋete bene gitoŋo woko, ki twon me aryone gityero woko i wi keno tyer ma gicaŋo-ni. 29Gucako lok kekengi ni, "Aŋa mono ma otimo kuman-ni?" Lacen ka doŋ gutyeko yenyo kore kun gipenyo dano, ci guwacci, "Gideon wod pa Yoaci aye otimo kuman-ni."
30Ci jo ma i gaŋ meno guwaco bot Yoaci ni, "Kel wodi wo ko wek gineke, pien omuko keno tyer pa Baal woko, dok otoŋo yat me awora ma ka ŋete-ni." 31Ento Yoaci owaco bot jo ducu ma guryeyo cok i kome ni, "Wun wubilweny pi Baal bo? Wun wubicuŋ i kome? Ŋat ma bilweny pire gibineko woko ki odiko-ni. Ka en aye lubaŋa, wek en olweny gire kene, pien keno tyerre doŋ gimuko woko." 32Pi meno gicako nyiŋ Gideon ni Jerubaal i nino meno, ma te lokke ni, "Wek Baal olweny kwede," pien omuko keno tyerre woko.
33Ka doŋ jo Midian ducu ki jo Amalek ki jo ma tuŋ wokceŋ gucokke, guŋolo kulu Jordan ci gugony i nota me Jejreel. 34Ento Cwiny pa Rwot obino i kom Gideon; okuto tum ci jo Abiejer gucokke i kore. 35Ci ocwalo kwena oromo kin jo Manace ducu, gin bene gucokke i kore, Ka dok ocwalo kwena bot jo Acer, jo Jabulon ki jo Naputali; ci gucito ka rwatte kwedgi.
36Ci Gideon owaco bot Lubaŋa ni, "Ka ce ibilaro jo Icrael ki ciŋa kit ma iwaco-ni ba, 37nen, aketo yer romo piny i laro moyo eno Ka ce toyo opoŋ i yer romo keken, kun i nom ducu otwo woko, ci abiŋeyo ni ibilaro jo Icrael ki ciŋa, kit macalo iwaco-ni." 38Ci obedo kit meno, Ka oa malo odiko con, obiyo yer romo, oliyo toyo ki i yer romo ma opoŋo awal kwoŋ woko. 39Ka dok Gideon owaco bot Lubaŋa ni, "Pe kiniga omaki i koma, Wek dok alok tyen man acel-li. Wek dok atem ki yer romo kicel. Alegi ni, wek yer romo keken aye obed ma otwo, ento toyo oluk i kom nom ducu ma kenyo." 40Ci Lubaŋa otimo kit ennu i dyewor meno; onoŋo yer romo keken aye otwo, ento ŋom ducu toyo oluk iye.


Carolok 18
1Ŋat ma pe ribbe ki jo mukene yenyo tyen lok mogo,
kun kwero lubo tam pa jo ma ticgi nyuto ryekogi.
2Lamiŋ pe paro pi niaŋ jami mo-ni;
gin ma en mito aye me nyuto ka tamme kene.
3Bal ki lewic giwoto kacel;
ka woro orwenyo, ci yet bene cakke.
4Lok ma dano loko cal ki pii matut;
ryeko cal ki wan it ma gunnye doko kulu.
5Dworo kor dano marac pe ber;
ŋolo kop me loyo dano ma pe ki bal bene rac.
6Lamiŋ loko gin ma nyayo daa ki pyem;
pi lok maraco ma en loko aye miyo gigoye.
7Lamiŋ kelo can i kome kene ki lok ma en loko,
dok gin ma en loko ducu tye macalo owic ma twero mako en kekene.
8Lok pa ŋat ma lakwot dano mit calo kwon ma gitedo makur atika,
ma gimwonyo cito i ic kikome.
9Dano ma kome wac ka tiyo ticce rom ki dano ma balo jami abala.
10Nyiŋ Rwot obedo calo cel matek
ka ma dano ma kite atir rio iye ci laro kwone.
11Lonyo bedo calo gaŋ matek bot lalonyo,
dok macalo cel ma gigero ocudo malo likuŋ me gwoko en:
12Ka can pud pe, dano bedo ki cwiny me lyerre;
bedo ki mwolo aye yo me limo woro.
13Myero koŋ iwiny lok ma noŋo peya igamo lok mo;
ka pe, ci inyuto miŋŋi dok myayo yet i komi.
14Dano twero ciro arem matek i kare ma noŋo en two,
ento aŋa ma twero ciro ka cwinye odoko nyap?
15Tam pa ŋat ma tye ki niaŋ matut tye me yenyo ŋec,
jo maryek bene gimito giwiny lok ma medo ŋecgi.
16Mol ma dano miyo twero yabo yobote,
dok miyo en o wa i nyim jo madito.
17Dano ma kwoŋo tito lok i lukiko nen calo lokke tye atir,
nio ka lawote ma gipido kwede openye ki peny madwoŋ.
18Ka jo aryo ma gitego gitye ka pyem i lukiko,
ci ka gibolo kwir tyeko daa ma i kingi.
19Kony omeru ci en bigwoki macalo ibedo i cel me gaŋ matek,
ento ka ibedo ka da kwede ci en lorri doggola woko.
20Dano noŋo gin maber nyo marac pi lok ma en oloko;
lok ma oa ki i doge tye ki adwoggine.
21Lok ma iloko twero gwoko kwoni,
nyo twero neki woko aneka;
jo ma gimaro loko lok maraco gibineno can.
22Ŋat munoŋo dako, meno onoŋo gin maber;
en biniaŋ atir ni Rwot kara pwoye.
23Dano ma lacan ka loko, bako doge ki mwolo;
ento ŋat ma lalonyo gamo mere lok ki gero cut.
24Tye jo mogo ma giporo bedo lurem apora,
ento tye dano ma moko mere i kom lareme likiŋ ma loyo ominne kikome.


Icaya 36
Jo Aciria guoto mony i kom Jerucalem
(2 Luker 18.13-37; 2 Tek 32.1-19)
1I mwaka me apar wiye aŋwen me loc pa kabaka Kejekia, en aye Cenakerib kabaka me Aciria obino kwede ka lweny i kom gaŋi ducu me Juda ma girumogi ki cel gogo, ci omayogi ducu. 2Kabaka me Aciria ocwalo Larabcake bot kabaka Kejekia i Jerucalem, kun Larabcake a ki i Lakic ki dul mony madit twatwal. Ci ocito ocuŋ i ŋet yo pii ma mol ki i joro ma malo, i yo gudo ma cito i poto pa Lalwok-boŋo.
3Jo adek me Juda cutcut gubino me rwatte kwede: Eliakim wod pa Ilkia, ma en aye ladit ma loyo jami ma i ot pa kabaka, kacel ki Cebna ma karan, ki Joa wod pa Acap, laco lok matimme.
4Larabcake owaco botgi ni, "Wuwac bot Kejekia ni, 'Kabaka madit, kabaka me Aciria, owaco kuman ni, In igeno gin aŋo? 5In itamo ni lok me dog noŋo bedo rom ki ryeko me lweny ki mony madit me loyo lwennye. In kombeddi ijeŋŋe i kom aŋa, mumiyo ijemo woko i koma-ni? 6-Nen, kombeddi iloko Ejipt odoko odoo ma' ijeŋŋe i kome, kun en lagada ma otur otyer woko, ma bituco ciŋ dano mo ma ojeŋŋe i kome. Meno kit ma Parao kabaka me Ejipt bedo ka timo kwede jo ducu ma gijeŋŋe i kome." 7Ento ka wuwacca ni, "Wan wajeŋŋe giwa i kom Rwot ma Lubaŋawa," pe en aye wan jogine ma i wi godi, ki keno tyerre, ma Kejekia doŋ omukogi woko, kun waco bot jo Jerucalem ki Juda ni, "Wubiworo Lubaŋa i nyim keno tyer man ma i Jerucalem?" 8Koŋ ijeŋ gin me camme ki laditta kabaka me Aciria! An abimiyi aguragura alip aryo, ka ce in ki tuŋ boti bene itwero noŋo lubed i wigi. 9In itwero dwoko ladit lweny acel mo cen ki i kin lutic pa laditta matinone, ka ce ijeŋŋe i kom Ejipt pi gadigadi lweny ki wegi aguragura? 10Dok bene in itamo ni abino ka lweny i kom kabedo man wek atyek woko laboŋo twero pa Rwot? Wai Rwot aye ma owacca ni, "Cit icilweny i kom lobo man ityek woko yo!"
11Cutcut Eliakim ki Cebna, ka Joa guwaco bot Larabcake ni, "Walegi ilok ki wan luticci i leb Aram, pien wawinyo. Pe ibed ka lok kwedwa i leb Juda ma lwak ma gitye i wi cel bene giwinyo." 12Ento Larabcake ogamo doggi ni, "Itamo ni rwoda ocwala ka loko lok magi bot laditwu ki botwu keken bo, pe bot lwak ma gubedo i wi cel bene, ma gin kacel ki wun gukemo can me camo cetgi kengi ki mato lacgi?"
13Larabcake ocuŋ ocako daŋŋe ki dwan maloŋo i leb Juda ni, "Wuwiny lok pa kabaka madit, kabaka me Aciria! 14Kabaka owaco ku man ni, 'Pe wuwek Kejekia obed ka bwolowu, pien en pe bitwero larowu. 15Pe wuwek Kejekia omiwu wujeŋŋe i kom Rwot kun wuwacci, "Rwot aye bilarowa, gaŋ man pe gibimiyo i ciŋ kabaka me Aciria." 16Pe wubed ka winyo lok pa Kejekia; pien man aye lok ma kabaka me Aciria owaco, ni meno wuyub lok me kuc kweda, ci wukatti woko bota; kit meno ŋat acel acel bicamo nyig olok ma i potone, ŋat acel acel bicamo nyig odurone, ki ŋat acel acel bimato pii ma i taŋine kikome; 17nio ka abiterowu wa i lobo ma rom ki mewu-ni, lobo ma ceko kal ki koŋo vino, lobo ma miyowu kwon, ma tye iye poto olok-gu. 18Wugwokke, pe wubed ka winyo lok pa Kejekia ma tye ka bwolowu marac kun wacci, "Rwot bilarowa." Tye Lubaŋa pa lurok mo ma yam olaro lobone ki i cin kabaka me Aciria? 19Lubaŋa pa jo Kamat ki Arpad gitye kwene kaa? Lubaŋa pa jo Ceparvaim gitye kwene? Gin yam gularo Camaria ki i ciŋa bo? 20Lubaŋa me lobo mene ki i kin lubaŋa ducu ma gitye ki lobogi, ma yam koŋ olaro lobone ki i ciŋa mono, mumiyo wutamo ni Rwot bilaro Jerucalem ki i ciŋa-ni?' "
21Ento lwak ducu guliŋ aliŋa, pe gudokke iye lok mo kadi ki acel, pien onoŋo kabaka ociko ni, "Pe wubigamo doge." 22Lacen Eliakim wod pa Ilkia ma en aye ladit ma loyo jami ma i ot pa kabaka, kacel ki Cebna ma karan, ki Joa wod pa Acap ma laco lok ma timme guyeco boŋŋigi gucito kwede wa bot Kejekia, gutitte lok ducu ma Larabcake owaco.


Jabuli 28
Lega pi kony ki pak pi lagam
1Akok boti do ai Rwot;
pe idiŋ iti woko ka winyo kokona do, in gotta,
pien ka iliŋ woko ma pe igamo doga,
miyo adoko ŋat acel i kin jo ma gidonyo piny i bur.
2Winy dwan me lega me bako doga boti,
ka akok boti pi kony, kun ataŋo ciŋa malo boti
ma akemo kwede kabedoni maleŋ twarwal-Ii.
3Pe imaka itera woko kacel ki jo maraco,
ki jo ma timo gin marac,
gin jo ma giloko ki luwotgi lok ma kelo kuc
kun gitamo ki i cwinygi me timo tim aranyi,
4-Culgi muporo kit timgi,
mi gunoŋ can pi gin marac ma gutimo.
5Pe giparo pi gin ma Rwot otimo,
kadi pi jami ma en oketo;
pi meno en biiyekogi woko ma calo ot magimuko
ma pe dok gigero matwal.
6Gipak Rwot pien doŋ otyeko winyo kokona me bako dog.
7Rwot aye tekka dok kwotta; agene ki cwinya ducu.
En okonya omiyo cwinya opoŋ ki yomcwiny madwoŋ,
awero wer me pak kun amiyo pwoc bote.
8Rwot aye tek pa lwakke,
en aye ŋat ma danone ma giwiro riŋo laro bote.
9Lar lwakki, dok imi gum i kom jo ma gin meri.
Bed lakwatgi, dok igwokgi nakanaka.


1 Tekwaro 26
Lugwok-doggola
1Lok kom dul pa lugwokdoggola. I kin jo pa Kora guyero Mecelemia ma wod pa Kore ma i kin likwayo pa Acap. 2Mecelemia onywalo awobe magi: Jekaria ma latin kayone, ka dok me aryone Jediael, me adekke Jebadia, me aŋwenne Jatiniel, 3me abicce Elam, me abicelle Yekokanan, me abirone Eliekoenai. 4-Obed-edom onywalo awobe magi: Cemaya ma latin kayo, ka dok me aryone Yekojabad, me adekke Joa, me aŋwenne Cakar, me abicce Netanel, 5me abicelle Amiel, me abirone Icakar, me aborone Peuletai; pien Lubaŋa omiye gum. 6Ki wode Cemaya bene onywalo awobe ma gubedo rwodi i dog odi pa kwarogi, pien gubedo jo makwiri atika. 7Litino awobe pa Cemaya gin aye Otini, Repael, Obed ki Eljabad, ma omegigi gubedo jo makwiri, nyiŋgi Eliu ki Cemakia. 8Jo magi ducu gin aye likwayo pa Obed-edom kacel ki awobegi ki omegigi, jo makwiri ma giromo tic; jo pa Obed-edom giromo pyerabicel wiye aryo. 9Mecelemia bene obedo ki awo bene ki omegine ma gikwiri, gin apar wiye aboro. 10Ki Koca ma i kin likwayo pa Merari onywalo awobe magi: Cimri aye laditgi; kadi pe en aye latin kayo, ento wonne okero en odoko ladit; 11ka dok me aryone Ilkia, me adekke Tebalia, me aŋwenne Jekaria; awobe pa Koca kacel ki omegine, ducu giromo apar wiye adek.
12Dul magi pa lugwok-doggola, ma dul acel acel tye ki laditte, gipokogi tic, kit ma yam gipoko ki utmegigi bene ma gubedo ka tic i ot pa Rwot; 13dok gibolo kwir ma lubo dog odi pa kwarogi, pi noŋo doggola ma gibigwoko, kun dog odi matino ki maditone gitimogi marom. 14Kwir ma gibolo pi doggola ma tuŋ wokceŋ opoto i kom Celemia. Gibolo kwir bene pi wode Jekaria, ma en lami-tam ma ŋeyo piny mada, ci mere opoto pi doggola ma tuŋ acam. 15Pa Obed-edom opoto pi doggola ma tuŋ acuc, ci pa awobene obedo ot kano jami. 16Pa Cupim ki Koca opoto pi doggola ma tuŋ potoceŋ, kacel ki doggola ma gilwoŋo Caleket ma i yo ma dok tuŋ malo. Lugwok-doggola gukemme ki luwotgi. 17Ki tuŋ wokceŋ gubedo jo abicel i nino acel acel, ki tuŋ acam jo aŋwen i nino acel acel, ki tuŋ acuc bene jo aŋwen i nino acel acel, kacel ki jo aryo aryo i ot kano jami. 18I ot ma tere aperu ma yo tuŋ potoceŋ onoŋo giketo jo aŋwen i ŋet yo, ki aryo i ŋet ot ma tere aperu. 19Magi aye dul pa lugwok-doggola ma i kin jo pa Kora ki likwayo pa Merari.
Ludito ma gwoko odi me kano lim
20I kin Lulevi giketo Akija obedo ladit ma gwoko odi me kano lim ma i ot pa Lubaŋa, ki odi me kano lim me mot ma gidyero bot Rwot. 21I kin likwayo pa Gercon likwayo pa Ladan aye gubedo ludito kaka i dog odi pa kwarogi. Laditgi aye Jekieli.
22Litino awobe pa Jekieli, ma gin aye Jetam ki ominne Joel, gubedo ludito ma gwoko odi me kano lim ma i ot pa Rwot. 23I kin jo pa Amram, pa Ijar, pa Kebron ki pa Ujiel. 24Cebuel, ma lakwar Gercom ma wod pa Moses, en aye rwot madit ma giketo pi gwoko odi me kano limo 25Omegine gin ene: i kin likwayo pa Eliejer obedo wode Rekabia, ma wode Jecaya, ma wode Joram, ma wode Jikri, ma wode Celomot. 26Celomot man ki omegine gubedo ludito ma gwoko odi me kano mot ducu ma yam kabaka Daudi odyero bot Rwot, ki mot ma ludito kaka ma i odi pa kwarogi ki ludito ma giloyo buca mony me jo alip, ki buca mony me jo miya, ki lutel wi mony yam gudyero bene. 27Gin yam gudyero mot mua i lim ma giyako i lweny me yubo ot pa Rwot. 28Dok bene lim ducu ma yam Camuel ma lanen-piny, ki Caulo wod pa Kic, ki Abneri wod pa Ner, ki Joab, wod pa Jeruya yam gudyero bot Rwot; mot ducu ma gidyero Celomot ki omegine gubedo ka gwokone.
Ludito tic mukene
29I kom jo pa Ijar, giketo Kanania ki awobene pi tic ma woko ma i Icrael me bedo jagi ki luŋolkop. 30I kom jo pa Kebron giketo Kacabia ki omegine ma gikwiri ma romo alip acel ki miya abiro me ne no tic ma i Icrael ma loka Jordan yo tuŋ potoceŋ, pi tic pa Rwot ducu ki pi tic pa kabaka bene. 31I kom jo pa Kebron laditgi obedo Jerija ma loyo jo pa Kebron ducu ma ocoko dog odi pa kwarogi ducu. I mwaka me pyeraŋwen me loc pa Daudi yam gibedo ka yenyo, ci ginoŋo jo makwiri atika ma i kingi i Jajer ma i Gilead. 32Kabaka Daudi oketo en ki omegine, jo makwiri ma romo alip aryo ki miya abiro, ma gin ludito kaka ma i odi pa kwarogi, me neno tic pa jo pa Reuben, jo pa Gad ki nucu kaka pa Manace pi lok ducu ma mako tic pa Lubaŋa ki pi lok pa kabaka.


Ejekiel 34
Lok i kom lukwat me Icrael
1Rwot oloko kweda. 2Owacci, "Wod pa dano, tit lok i kom lukwat pa jo Icrael, ma gin romina. Tit botgi lok ma an Rwot Lubaŋa atye ka wacone botgi kuman ni, Can i wiwu, wun lukwat me Icrael! Wugwoko komwu keken, ento pe wupito romina. 3Wumato cakgi, wuruko yer romo-gu, wuneko romi mucwe-gu me acamawu, ento pe wupito romina. 4Pe wubedo ka gwoko jo magoro, pe wucano jo ma komgi lit, pe wutweyo tyen jo ma gulimo ret, jo muŋak pe wudwokogi cen, pe wubedo ka yenyo jo ma gurwenyo, ento wubedo ka loyogi ki tek dok ki gero. 5-Kit meno guket woko, pien lakwatgi mo onoŋo pe; mumiyo romi gudoko cam pa ŋuu ducu. 6Romina guket woko gubedo ka lak ata i wi godi ducu ki i wi cere maboco-gu ducu. Romina guket woko i wi lobo ducu, ento ŋat mo pe ma oyenyogi nyo ma otemme me noŋogi.
7"Kombeddi wun lukwat, wuwiny gin ma an Rwot atye ka wacone botwu. 8Adada kit macalo an Rwot Lubaŋa makwo-ni, myero wuwiny lokka. Romina doŋ gudoko lee me amaka, gudoko cam pa ŋuu, pien onoŋo pe gitye ki lakwat mo. Lukwat pe guyenyo romina, ento gubedo ka pito komgi keken, ma pe gubedo ka pito romina. 9Pi meno, wuwiny lokka, wun lukwat. 10An Rwot Lubaŋa atuco botwu atyer ni atye ki lok i komwu. Abikwanyo romina woko ki botwu, abimiyo pe wubedo lukwatgi matwal, dok bene pe doŋ wubimedde ki pito komwu kekenwu. Abilaro romina woko ki i dogwu, pe doŋ wubibedo ka camogi.
Lakwat maber
11"An Rwot Lubaŋa, atito botwu ni an kikoma aye doŋ abiyenyo romina, dok abiketo cwinya me gwokogi. 12Kit macalo lakwat keto kwede cwinye me yenyo romine ma guket woko i kabedo ma tye ka maboco-gu, kit meno bene an abiketo cwinya me gwoko romina, abilarogi, akwanyogi woko ki i kabedo ducu ma yam guket iye i nino me pol ki mutu mapek macol licuc. 13Abikwanyogi ki i kin lurok, kun acokogi ki i wi lobo ducu, ci akelogi wa i lobogi kikome. Abimiyo gibedo ka cam i wi godi me Icrael, i ŋet waŋ it ma gunnye agunya, ki i kabedo ducu ma i lobo ka ma dano bedo iye. 14Abimiyo gicamo lum mabeco i kakwat maberre, ki i kabedo ma tye i wi godi maboco me Icrael; gibibuto kunnu i olet ma lobone ber me kakwat, dok gibicamo lum mabeco i wi godi me Icrael. 15An kikoma aye abibedo lakwat romina, ci abimiyo gibuto piny, man Rwot Lubaŋa ma owaco. 16Abiyenyo romi ma gurwenyo, dok abikwanyo romi ma yam gitye ka lak ata adwokogi cen, abitweyo tyen romi ma ret tye iye, abimiyo romi magoro gijiŋ gidoko tek, dok abiketo waŋa me ne-no romi mucwe ki mategone; abipitogi i kit ma atir.
17"Kombeddi doŋ, wun romina, an Rwot Lubaŋa atittiwu ni abiŋolo kop i komwu wun ducu, kun apoko kinwu woko, aketo jo mabeco pat, ki jo maraco bene aketogi pat kaikengi; apoko romi woko ki i kom dyegi. 18Lum ma wucamo i kakwat maber-ri mono pe romowu, ma weko wunyono lum mukene wo ko piny ki tyenwu-ni? Dok bene wumato pii maleŋ, ento wurubo pii mukene ki tyenwu wubalo woko! 19Wutamo ni myero romina gucam lum ma doŋ wunyono woko piny ki tyenwu, dok wumito gumat pii ma wurubo ki tyenwu wubalo wokoni?
20"Pi meno, an Rwot Lubaŋa doŋ abiŋolo kop i kin romi mucwe ki romi mujony. 21Kitmacalo wubedo ka coro romi magoro ki lakŋetwu ki gwokwu, kun wutuco igi woko pil ki tuŋwu, wumiyo guket gucito woko wa ka maboco-ni, 22an abilarogi, pe gibibedo me amaka pa ŋuu; ci abiŋolo kop i kin romi ki romi luwotgi. 23-Abiketo laticca Daudi bedo lakwatgi, lakwat acel keken; en bipitogi kun bene bedo lakwatgi. 24-Doŋ an Rwot Lubaŋa abibedo Lubaŋagi, ki laticca Daudi bibedo rwot i kingi. An Rwot doŋ atyeko loko man. 25Abiketo gicikke me kuc kwedgi kun atyeko ŋuu ma yelogi-ni woko ducu ki i lobogi, wek doŋ gubed i dye tim laboŋo ayela mo, kun bene gibuto wa i buŋa. 26Abimiyo gum i komgi ki i kom kabedo ducu murumo got mera maleŋ, Dok abimiyo kot cwer botgi i kare ma noŋo gimito, kot kikome, ci bikelo gum botgi. 27Yadi ducu me tim binyako nyiggi, ki lobo bene bimiyo ginapita ma gipuro iye cek nya mabup, man miyo gibedo i lobogi laboŋo ayela mo. Ka doŋ alaro jona woko ki i ciŋ jo ma yam gulokogi gudoko opiigi, kun bene aturo rii okol ma yam gitweyogi kwede woko, ci doŋ gibiŋeyo ni an aye a Rwot. 28Pe doŋ gibibedo lee me amaka pa lurok matwal, kadi ki ŋuu me tim bene doŋ pe bimwodogi; gibibedo maber laboŋo ayela mo, dok bene ŋat mo pe ma bimiyo gibedo ki lworo. 29Abimiyogi ŋom maber ma ceko cam mabup atika, ma bimiyo kec doŋ pe binekogi matwal i lobogi, doŋ pe gibibedo ginacaya pa jo me rok ducu. 30Ci gin ducu gibiŋeyo ni an aye a Rwot Lubaŋa gi, atye ka gwokogi, dok bene gin jo me ot pa Icrael gin jona. Man Rwot Lubaŋa ma owaco. 31Doŋ wunromina, an aye ma akwayowu i oletta, an Lubaŋawu," man Rwot Lubaŋa ma owaco.


Carolok 27
1-Pe myero inyatte kekeni pi nino ma diki,
pien pe iŋeyo gin ma bitimme tin.
2Pe ipakke keni ki lok ma iloko;
wek ŋat mukene aye opaki, kadi en larok.
3Got pek, kweyo bene pek,
ento ayela ma lamiŋ kelo pek makato ducu.
4Akemo ger, dok kiniga nyayo nek;
ento pe gitwero porogi ki nyeko.
5Juko dano atyer ka maleŋ
ber kato mar ma gikano woko.
6Kadi bed laremi ogoyi pud itwero geno en,
ento ka lakworri obino me kwako kori, myero igwokke.
7Ŋat ma oyeŋ kwero camo moo kic,
ento ŋat ma kec neko kadi gin makec noŋo lim alima i doge.
8Dano ma weko gaŋŋe a cito woko ka mukene,
rom ki winyo ma obwoto ode otuk ocito woko ka mabor.
9Moo wir ki gin ma ŋwece kur miyo dano bedo ma cwinye yom,
ento ayela balo cwiny dano woko marac.
10Pe ibwot ŋat ma laremi, ki ŋat ma larem woru;
dok i kare ma itye ki can pe myero icit i ot pa omeru.
Lawoti ma tye cok twero konyi makato omeru ma tye ka mabor.
11Latinna, bed ryek, wek iyom cwinya,
wek anoŋ lagam ma myero adok iye i lok ki ŋat ma yeta.
12Dano ma wiye tiyo ka oneno gin marac bino i kome, kanne woko;
ento lakwiya piny medde mere ameda, ci neno can ada.
13Gam ginaruka pa dano ma ojeŋo jamine pi banya pa dano mo ata,
dok ber imak en kikome ka onoŋo ocibo jami mo pi jo ma gin lurok.
14Ŋat ma a malo odiko con,
ci cako lamo gum i kom lawote ki dwan maloŋo,
gibiwaco ni en tye ka ceno lawoteni acena.
15Dako ma lapyem ma nyayo ayela
rom ki ŋido kot ma pe cok i kare me cwir.
16Dako-nu jukone tek macalo juko yamo,
dok tek macalo mako moo poŋciŋ.
17Dano acel acel twero pwonyo lawote,
macalo nyonyo twero pako nyonyo lawote doko bit.
18Ŋat ma pito yat oduro ka ogwoko maber bicamo nyige,
ki ŋat ma kuro piny kun gwoko laditte maber dano biwore.
19Kit macalo dano ka okulo wiye i pii neno tur nyime,
cwiny dano bene nyuto kit ma dano meno tye kwede.
20Dano ma pe twero yeŋ ki gin ma iye mito,
obedo calo lyel pa jo muto ma pe yeŋ.
21Ryal ki jabu gitemo kun giliyo i ruk mac,
doŋ ber pa dano nen i kit ma jo mukene gipake kwede.
22Kadi bed igo lamiŋ ikwany iod woko ki lalek i pany,
kun iketo kacel ki bel me aoda,
ci pud miŋ ma tye i kome-ni pe bia wacel.
23Myero igwok romini dok iŋegi maber,
ket cwinyi bene ka gwoko dyaŋini:
24pien lonyo pe bedo matwal.
Ineno ker ri nakanaka pi yalwak ducu?
25Ka lum otum woko, ka ginapita cako lot manyen,
ci gicako nyaro lum ma olot i wi godi.
26Itwero yubo boŋo nia ki i kom yer romini,
dok itwero wilo lobo ki cilir; ma inoŋo ki i kom dyegini;
27ibinoŋo cak muromo ma a ki i kom dyegini ma bibedo cammi,
ibipito ki jo ma i odi ducu,
dok biromo gwoko anyira ma gin aŋecani ducu.


Daniel 11:40
40"I kare me agikki kabaka me lobo ma yo tuŋ acuc bilwenyo i kome; ento kabaka me lobo ma yo tuŋ acam birune bi no i kome woko oyotoyot calo yamo lapiru, kun bino ki lwak gadigadi ki wegi aguragura-gu, ki lwak mel madwoŋ ata; en bibino donyo i lobo mapatpat ci gimol ki wot gikato ki iye.


Esta 6:13
13Ci Aman ocako tito ki dakone Jerec ki bot lureme ducu gin ducu mutimme i kome. Lacen jo ma miye ryeko, kacel ki ki dakone, guwacce ni, "Ka Mordekai ma koni doŋ ocako loyi ki dit obedo Lajudaya, pe itwero pyem kwede, ento ibipoto i rwom ma piny twatwal i nyime."


Icaya 29
Giketo can i kom Juda ki time kica
1Ariel doŋ oneno can ma rom mene?
Ariel ma en aye gaŋ ma onoŋo Daudi oguro kemane iye-ni.
Wuwek mwaka koŋ okat aryo nyo adek mo,
kun wubedo ka kwero nino madito mapatpat i karegi kikome.
2Ento abimiyo Ariel neno can;
koko ki kumo bibedo tye iye, bibedo calo keno me waŋo gitum awaŋa.
3Abiguro kemana i ŋeti kun arumi woko dyere,
abirumi woko ki lubele ma gucudo malo likuŋ,
abitoro lobo abako i nyimi calo cel.
4Abidwoki piny i te lobo,
ibilok ki piny i apwa,
dwani bidonyo i te lobo calo dwanjok,
ki lokki biwinnye liwewe kun donyo kwede i apwa.
5Ento lukworri bibedo mapol calo apwa,
ki jo ma kica pe i cwinygi bibedo calo cuŋ kai ma yamo tero.
Dok cutcut i kare meno.
6Rwot me mony bilimi,
kun miyo kot mor mwoc atata,
oyeŋyeŋ bedo tye ki woo bene bedo dit,
ki yamo lapiru, yamo kot,
kacel ki mac mager twatwal.
7Lwak mony me rok mapatpat mubakke lipim ma lwenyo i kom jo Ariel,
jo ducu ma gilwenyo i komgi ki i komkabedo matek me kalarregi, ma unogi,
gin ducu gibidoko calo lek,
gin ma Lubaŋa nyuto dyewor.
8Kit macalo dano ma kec neko leko ni etye ka cam,
ci cutcut co woko ma noŋo iye noŋo,
nyo macalo dano ma orwo pii oketo leko ni etye ka mato pii,
cutcut co woko ma noŋo orwo pii doŋ okete matek,
kun mito mato pii;
lwak rok ducu ma lwenyo i kom got Cion bene,
gibibedo kit meno.
To waŋ Luicrael ki gobagi
9Wubaŋŋe giwu kekenwu wek wubed lumiŋ,
wubal waŋwu woko kekenwu wek wubed lutowaŋ!
Wumer, laboŋo mato koŋo vino mo;
wupaŋŋe apaŋa ki wot laboŋo koŋo mo ma wumato!
10-Pien Rwot doŋ oonyo i komwu
cwiny me nino matek;
omiyo waŋwu woko, ma gin aye lunebiwu;
ki wiwu bene oumo woko ma gin aye jo ma neno piny.
11Gin ma Lubaŋa nyuto bot lunebi ducu doŋ odoko calo buk ma gimwono doge woko ki tuŋ botwu, ma ka gimiyo bot dano mo ma ŋeyo kwan kun giwacce ni, "Bin ikwan man," ci en gamo ni, "Pe atwero kwanone pien gimwono doge woko." 12Dok bene ka gimiyo bot ŋat ma kwiya kwan, kun giwacce ni, "Bin ikwan man," en gamo ni, "Pe aŋeyo kwan."
13-Ka doŋ Rwot owaco ni,
"Rok man kara ginyiko cok kweda ki doggi noŋo,
giketo deyo i koma bene ki doggi noŋo,
cwinygi pe tye i koma wacel,
lworo ma gilwora kwede-ni meno cik pa dano ma gipwonyogi kwede.
14-Pi meno, dok abitimo gin me aura i kom rok man,
gin me aura dok me taŋo twatwal;
mamiyo ryeko rwenyo woko bot jo maryek,
ki ŋec pa jo megi ma giniaŋ matut bikanne woko."
15Jo ma kano tamgi woko ki bot
Rwot ka matut,
jo ma tiyo ticgi ka macol,
jo meno bineno can,
dok ma giwaco ni, "Aŋa kono ma nenowa?
Aŋa kono ma neyowa?"
16-Koŋ wunen kit ma wun wuloko kwede kiloŋ!
Gitwero poro lacwe-agulu ki lobo agulu ma en cweyo?
Gin ma gitiyo atiya twero waco ki ŋat ma ocweye ni,
"Pe in aye ma icweya"?
Nyo gin ma gicweyo twero waco ki ŋat ma ocweye ni,
"In pe iŋeyo gin mo?"
Laro jo Icrael
17Odoŋ kare manok twatwal Lebanon bidoko poto ma ceko cam mabup mada,
kun poto ma yam ceko cam mabup
twatwal-li doŋ olokke odoko buŋa.
18I nino meno jo ma itgi odiŋ gibiwinyo lok ma gikwano ki i buk,
lutowaŋ bene waŋgi biyabbe,
kun gia woko ki i mutu ki colpiny.
19Jo mamwol dok gibinoŋo yomcwiny i Rwot,
lucan bene gibibedo ki yomcwiny i ŋat Maleŋ me Icrael.
20Pien jo ma pe ki kica doŋ bibedo pe,
jo ma gin luŋala bene gibitum woko,
lulib dano dyewor me timo tim maraco
gibityekogi woko liweŋ,
21ki jo ma miyo kop loyo dano pi lokgi,
ma giciko owic pi ŋat ma jukogi i kabedo me ŋolo kop,
ma gicwalo ŋat ma kite atir woko pi lok mogo ma tere pe.
22Meno omiyo Rwot, ma yam olaro Abraim,
oloko lok i kom ot pa Yakobo ni,
"Lewic pe dok bimako Yakobo,
waŋe bene pe dok biballe.
23Pien ka en bineno litinone,
ma gin aye tic ma an atiyo ki ciŋa, kun gitye bote,
gibimiyo nyiŋa bedo me awora;
gibiŋeyo atir ni ŋat Maleŋ pa Yakobo gire leŋ,
gibibedo ki lworo i kom Lubaŋa me Icrael.
24Jo ma ŋak woko ki i cwinygi biniaŋ,
ki jo ma bedo ka ŋur aŋura bene biye ni gipwonygi."


Nwoyo Cik 6
Cik madit makato
1"Man aye lok ma giciko, ki lwak cik ki gin ma Rwot oŋolo ma Rwot Lubaŋawu ocika ni apwonywu kwede, wek wulubgi i lobo ma wubicito loka ca ka camone, 2wek wulwor Rwot Lubaŋawu, wun kikomwu ki likwayowu, kun wugwoko cikke ducu ki lok ducu ma en ociko ma atye ka cikowu kwede, nino ducu me kwo mewu, wek wuri i wi lobo pi kare malac. 3Pi meno, wun jo Icrael wuwiny, wugwokke wek wulubgi, wek nyimwu obed leŋ, wek wunya bene mapol, kit ma Rwot Lubaŋa pa kwarowu yam owaco botwu i lobo ma mol cak ki moo kic-ci.
4-"Wuwiny, wun jo Icrael: Rwot Lubaŋawa en Rwot acel. 5-Mar Rwot Lubaŋani ki cwinyi ducu, ki tiponi ducu ki tekki ducu. 6-Lok magi ducu ma acikowu kwede tin-ni wubiketo i cwinywu; 7dok wubipwonyo litinowu kwedgi matek. Wulok lok i komgi ma wubedo i odiwu, ki ka wutye ka wot i yo, ka wubuto piny ki ka wua malo. 8Wutwe i ŋut ciŋwu obed lanyut; wutwe bene i dye tur nyimwu. 9Dok wubicoyo i kom okar doggola me odiwu, ki i dog gaŋwu.
Can ma bibino pi balo cik pa Lubaŋa
10-"I kare ma Rwot Lubaŋawu doŋ otyeko kelowu i lobo ma yam okwoŋo pire bot kwarowu Abraim ki Icaka ki Yakobo, ni ebimiyowu, ma tye iye gaŋi madito ma gibeco, ma yam pe wun aye wugerogi, 11ki odi ma gupoŋ ki jami ducu ma gibeco ma yam pe wun aye wupoŋo igi, ki bur pii ma gikwinyogi ma pe wun aye wukwinyo, ki poto olok ki poto jeituni ma pe wun aye wupito; ka doŋ wucamo wuyeŋ, 12ci ber wugwokke wek wiwu pe owil woko i kom Rwot ma yam okwanyowu woko ki i lobo Ejipt, i ot me opii. 13-Wulwor Rwot Lubaŋawu, wuti pi en, wukwoŋ kwoŋwu ki nyiŋe. 14Pe wulub kor lubaŋa mukene ducu, macalo lwak lubaŋa pa rok mapatpat ma birumowu dyere, 15pien Rwot Lubaŋawu ma tye i kinwu-ni en Lubaŋa ma lanyeko; wek kiniga pe omak Rwot Lubaŋawu i komwu, miyo en bityekowu woko liweŋ ki i wi lobo.
16-"Pe wuom i Rwot Lubaŋawu, macalo yam wuomo kwede iye i Maca. 17Wuket cwinywu ka gwoko lok ducu ma Rwot Lubaŋawu ociko, ki lokke me caden, ki cikke ducu ma en ocikowu kwede. 18Dok wubitiyo gin ma nen atir dok maber i waŋ Rwot, wek nyimwu obed leŋ, wek wucit wucam lobo maberri ma yam Rwot okwoŋo pire ni ebimiyo bot kwarowu, 19kun wuryemo lukworwu woko ducu ki i nyimwu, macalo Rwot yam owaco.
20"I kare me anyim, ka latinni bipenyi ni, 'Lok man me caden kono te lokke aŋo, ki lwak cik ducu ki gin ma giŋolo ma Rwot Lubaŋawa ocikowa kwede-ni?' 21ci ibiwaco ki latinni ni, 'Wan yam onoŋo wabedo opii pa Parao i Ejipt, ci Rwot okwanyowa ki i Ejipt pi twero me bade. 22Yam Rwot onyuto lwak lanyut ki taŋo madito dok malit twatwal i kom lobo Ejipt ki i kom Parao ki i kom jo ma i ode ducu ma waneno ki waŋwa. 23Okwanyowa woko ki kunnu wek ekelwa wa kany, eminiwa lobo ma yam okwoŋo pire ni ebimiyo bot kwarowa. 24Rwot yam ocikowa ni walub cik magi ducu, dok ni walwor Rwot Lubaŋawa wek wabed maber nakanaka, wek en ogwokwa wabed makwo, macalo koni watye-ni. 25Ka wagwokke wek wacob lok man ducu ma gicikowa kwede ki i nyim Rwot Lubaŋawa, macalo en yam ocikowa kwede, miyo wabedo jo ma kitwa atir.'


Yocwa 10:11
11I kare ma giriŋo i nyim jo Icrael ma gilor kwede i luŋ me Bet-koron, Rwot ocako coro lwak gweŋi madito i komgi mua ki i polo o kwede wa i Ajeka, ci merok guto mapol; pee meno oneko lwak merok mapol makato dano ma jo Icrael gunekogi ki pala lucwan.


Jeremia 48:45
45Luriŋ ayela ma doŋ gigoro gitye ka yenyo ka gwok i gaŋ me Kecbon. Ento Kecbon, ma en aye gaŋ ma yam kabaka Cikon obedo ka Joe iye, doŋ tye ka waŋ ki mac. Mac doŋ otyeko waŋo ka Cuŋo pa jo Moab ki wi godi maboco ma yam lulweny me Moab gimaro-ni.


Nwoyo Cik 5:14
14ento nino me abirone en aye cabit pa Rwot Lubaŋani. I nino meno pe igud iye tic mo, in kikomi, nyo wodi, nyo nyari, kadi opiini nyo aŋecani, kadi twonni nyo kanani nyo dyaŋŋi mo ducu, kadi labedo ma bedo i gaŋwu, wek opiini ki aŋecani guywe macalo in.


Icaya 14
Rwot bidwoko jo Icrael i lobogi
1Rwot bitimo kica ki Yakobo, biyero jo Icrael doki, ci dwokogi i lobogi kikome, rok mukene biribbe kwedgi, ci doŋ gimoko matwal i kom ot pa Yakobo. 2Rok mapol bilwoko jo Icrael tero i kabedogi, ka doŋ jo Icrael lokogi woko gidoko opiigi ki aŋecagi i lobo pa Rwot; gibimako jo ma yam omakogi giloko gidoko opiigi, dok gibiloyo jo ma yam ounogi.
Ginywaro kabaka me Babilon
3Kare ma Rwot bimiyowu iye yweyo i kom can mewu, ki i kom myelcwiny ma wubedo kwede ki tic mapek ma wubedo ka tiyone, 4wubicako nywaro kabaka me Babilon ki wer kuman ni,
"Koŋ inen kit ma ŋat ma uno dano doŋ okwe kwede,
kit ma kolo mager pa won pala doŋ okwe kwede mot!
5Rwot doŋ oturo odoo pa jo maraco woko,
kacel ki odoo ker pa luloc,
6jo ma gubedo ka goyo lurok kun
gitye ki akemo madit adada,
ma pe gujuko ciŋgi i komgi;
jo ma gubedo ka loyo lobo ki kiniga,
ma pe giweko keto ayela i komgi.
7Lobo doŋ oywe, tye ma okwe mot,
jo ma bedo iye doŋ gimoro wer keken.
8Yadi ciprec cwinygi yom piri,
ki yadi cedar me Lebanon giwaco ni,
'Cakke i kare ma gidwoki kwede piny,
ŋat mo ma obino ka toŋowa pe.'
9Lyel bene otugge woko ki piny kuca,
me rwatte kwedi ka ibino,
tye ka coyo tipo pa jo muto me bino ka moti,
jo ducu ma yam gubedo lutel i wi lobo;
luker ducu ma yam guloyo rok mapatpat
omiyogi ducu gua woko ki i wi komkergi.
10Gin ducu gibilok, kun giwaco boti ni,
'In bene doŋ idoko goro calo wan!
Idoko doŋ calo wan!'
11Deyoni doŋ giketo woko piny i lyel,
kacel ki koko naŋani;
kwidi doŋ gudokokitanda ma ibuto i wiye,
ki kwidi ma camo kom dano-ni doŋ gudoko giummi.
12-Kit ma imwomme ki i polo ipoto kwede piny,
in lakalatwe me dyeceŋ, wod pa Ru-piny!
Kit ma gitoni kwede woko piny,
in ma ireto rok mapatpat-gu!
13-Iwaco ki i cwinyi ni,
'Abiito acito malo i polo;
abicibo komkerra
malo i wi lakalatwe pa Lubaŋa;
abibedo i wi got me cokke
ka mabor yo tuŋ acam;
14abiito malo twatwal i wi pol,
doŋ abikette kena me bedo macalo
ŋat Mamalo Twal.'
15Ento in doŋ gikeli giketi wo ko piny i lyel,
i te bur ka matut adada.
16Jo ma neni gibiciko waŋgi i komi,
kun gilwodo lok i komi ni,
'Man pe en ŋat ma nene omiyo kom lobo omyel twatwal-li,
ma bene omiyo ker mapol oyeŋŋe?
17Pe en aye ma yam omiyo lobo odoko calo tim aroo,
ma obedo ka reto gaŋi ma iye woko liweŋ,
ma pe oye ni mabucce gucit paco?'
18Luker me rok mapatpat gibuto gigi piny i deyo,
ŋat acel acel buto i lyelle ma giyike iye;
19ento in doŋ giboli woko cen, ka mabor mada ki lyelli,
calo latin ma gibwogo abwoga ma dano gukwero,
giumo komi ki kom dano ma gineko,
jo ma gicobogi ki pala lucwan,
jo ma donyo piny i gweŋ ma tye i te bur matut piny,
macalo kom dano muto ma ginyono piny.
20In pe ibiribbe kwedgi ka giyiki,
pien in doŋ ibalo loboni woko,
dok ineko lutuwu woko.
"Likwayo pa lutim maraco
pe myero doŋ gicak nyiŋgi matwal!
21Wuyub ka neko litinone
pi bal alii pa kwarogi,
wek pe dok gua gulo lobo, guger gaŋigi
onya obed madwoŋ ata i wi lobo."
Lubaŋa bityeko jo Babilon woko
22"Abia ka lweny i kom jo Babilon," man lok pa Rwot me mony, "abimiyo nyiu dano rwenyo woko ki i Babilon, jo mo pe bidoŋ iye, kadi litino matino nyo likwayo," Rwot ma owaco. 23"Abimiyo coo leyo lobogi, dok bene ka ma pii poŋ gurre iye bibedo pol ata, abiyweyo woko maleŋ calo dako ma oyweyo ode maleŋ kun pe oweko gin mo iye."
Gibityeko jo Aciria woko
24-Rwot me mony doŋ okwoŋo kwoŋ ni,
"Kit ma doŋ atyeko yubone kwede con,
bitimme bene kit meno,
kit macalo atamo kwede bitimme bene doŋ kumeno.
25Abituro jo Aciria ki i lobona woko,
abinyonogi woko piny i wi gotta;
okolle biluny woko bene ki i tyen jona,
ki ter bene kumeno ki i wi gwokgi."
26Man aye doŋ gin ma ayubo mukemo lobo ducu;
dok man en-ni ciŋa ma doŋ atyeko ryeyone woko i wi rok ducu.
27Pien Rwot me mony doŋ otyeko yubo yubbe woko,
aŋa mo no ma dok bibalone?
Doŋ bene oryeyo ciŋe woko,
aŋa kono ma dok bidolone?
Lok ma gitito i kom jo Piliciti
28-Lok man yam obino oa ki bot Lubaŋa i mwaka ma kabaka Akaj oto iye, kun waco ni,
29-"Wun jo Piliciti ducu, cwinywu pe obed yom
ni pien odoo ma yam gibedo ka goyowu kwede-ni doŋ otur woko,
pien ororo bia ki i kin likwayo twol,
tone bidoko twol ma tuk cito malo.
30Rwot bikwayo jo ma lucan i kin lwakke,
bimiyo jo ma piny obwoyogi buto piny ki kuc;
ento in, abimiyo kec neko likwayi woko,
joni mogo ma gudoŋŋe bene abinekogi woko.
31Doŋ oduru, in dogcel, in gaŋ bene ikok ba;
wun jo Piliciti ducu,
wumi lworo ocak onyo koyo i komwu!
Pien lukwor tye ka bino ki yo tuŋ acam,
pe tye dano mo ma i kingi ma opokke kene."
32Wubiwaco gin aŋo,
bot lukwena pa rok meno?
Wubiwaco ni. "Rwot omiyo Cion ocuŋ matek,
jone ma giuno doŋ giuno gularre iye."


Jeremia 25:9
9'Abecwalo rok ducu ma gibedo i lobo ma tye yo tuŋ acam ki laticca Nebukadnejar kabaka me Babilon i komwu. Abekelo lwak me rok ducu me lweny i kom rok man ki jone ducu, ki i kom rok ducu murumogi dyere. Abinekogi atyekogi woko liweŋ; abimiyo lworo mako dano kun gijwat pi gaŋi ma odoŋ obur, man bibedo macalo cac matwal.


1 Jo Korint 8:7
7Kadi bed kumeno, jo mapol pe gitye ki ŋec macalo meno. Jo mogo doŋ guŋiyo woko i woro jogi nio wa ceŋ tin; gicamo cam ma kun noŋo pud gitamo ni, "Man adada gin ma gityero bot jok," miyo tam ma tye i igi ma nyuto botgi balgi balle woko.


1 Luker 7:9
9Odi magi ducu gigerogi ki godi me wel ma gipayogi muporo kit por ma gimito, kun gibaro ki mucumeno, kun gipayo ŋegi ki igi gubed mapwot, cakke ki i kom guti te ot nio kwede wa i kom godi ma giriyo i wiye, doko cakke ki i dyekal me ot pa Rwot nio kwede wa i dyekal madit.


2 Jo Korint 11:26
26Ari i wot mapol ma can bene opoto i koma, can mua ki i lwak kulu mupoŋ ki pii, can mua bot luyak, can mua bot lutuwa, can ma lurok guketo i koma, can ma nen i gaŋ, can ma nen i tim, can ma poto i nam, ki can ma a ki bot utmego ma gin lugoba.


Ejekiel 42:15
Kit ma gipimo kwede kabedo murumo ot pa Lubaŋa
15Lacen ka doŋ dano-nu otyeko pimo kabedo ma tye yo tuŋ i iye murumo ot pa Lubaŋa, ci otelo nyima otera wadonyo ki i dogcel ma okemo yo tuŋ wokceŋ, ci ocako pimo kabedo ma orumo ot pa Lubaŋa ki woko.


Nwoyo Cik 4:34
34Nyo yam koŋ lubaŋa mo otemo cito ka kwanyo rok mo pire kene ki i kin rok mukene, kun otemo cwinygi i yo mapol, ki lanyut ki taŋo ki lweny, pi bade matek ki ciŋe ma oryeyo ki pi gin ma kelo lworo madwoŋ, ma rom ki gin ducu ma yam Rwot Lubaŋawu otimo i lobo Ejipt kun wuneno ki waŋwu?


Lulevi 5
1"Ka dano mo obalo kun owinyo lam ma gilamo i kom lwak ni dano myero gutuc lok ma giŋeyo, ma kun en caden ma oneno nyo oniaŋ lokke, ce pe otuco, bal bidok i wiye. 2Nyo ka dano mo ogudo kom gin ma gikwero, kadi bed kom lee tim ma keni muto, ma gikwero; nyo kom lee ma paco ma keni muto, ma gikwero, nyo kom gin ma nya ma corre limuk ma keni muto, ma gikwero, kun pe oŋeyo, en bene odoko keni, noŋo otiŋo alii. 3Nyo ka ogudo gin me kwer ma i kom dano, kit gin mo-ni makwer ma twero miyo dano doko keni, kun pe oŋeyo, ka doŋ oniaŋ iye, noŋo otiŋo alii. 4Nyo ka dano mo okwono kwon laboŋo tamo tere pi timo gin mo marac nyo maber, kit kwon ma dano kwoŋo kun pe gitamo tere, kun pe oniaŋ iye, ka doŋ oniaŋ iye ci bitiŋo alii, ka otimo lok mo acel i kom magi. 5Ka ŋat mo otiŋo alii, ka otimo lok acel mo i kom magi, ci myero otuc bal ma en otimo, 6okel gitumme me tiŋo alii bot Rwot pi bal ma en otimo-ni, bwoŋ romo nyo bwoŋ dyel, obed gitum me bal; ci ajwaka bitimo gin lakwany bal ki i kome pi balle.
7"Ento ka noŋo latin romo oloye, ci en bikelo amam aryo nyo litino akuri aryo bot Rwot me gitumme me tiŋo alii pi bal ma otimo; acel obed pi gitum me bal, acel pi gitum awaŋa. 8Bikelogi bot ajwaka, ci ajwaka bikwoŋo tyero acel me gitum me bal. Bidwoyo ŋute turo woko, ento pe biputo wiye, 9ci bikiro remo manok me gitum me bal i but keno me tyer, remo mudoŋŋe en bibiyo cwer i te tedi keno tyer; en aye gitum me bal. 10Lacen bityero me aryone me gitum awaŋa macalo giciko; kit meno ajwaka bitimo gin lakwany bal ki i kome pi bal ma en otimo-ni, ci Rwot biweko balle.
11"Ento ka noŋo amam aryo nyo litino akuri aryo oloye, ci bikelo agwata moko kwon acel me moko mapwotte me gityer mere pi bal ma otimo, obed gitum me bal. Pe bionyo iye moo pe biketo rye odok luban, pien obedo gitum me bal. 12Bikelo bot ajwaka, ci ajwaka bijobo poŋ ciŋ acel obed gin me po i kome, biwaŋone i wi keno tyer, i wi gityer ma giwaŋo ki mac bot Rwot; en aye gitum me bal. 13Kit meno ajwaka bitimo gin lakwany bal ki i kome pi bal ma otimo pi lok mo acel i kom magi, ci Rwot biweko balle. Mudoŋŋe bibedo pa ajwaka, macalo gitimo i kom gityer me moko kwon."
Gitum me tiŋo alii
14Rwot owaco bot Moses ni, 15"Ka dano mo oturo cik pa Lubaŋa kun otimo bal ma pe otimo akaka i kom mot mo maleŋ ma myero en omi bot Rwot, en bikelo gitumme me tiŋo alii bot Rwot, nyok ma kome pe ki mwonyo ma okwanyo ki i kin romi i wel ma iŋolo i cekel me ryal kun ilubo cekel me kabedo maleŋ, obed gitum me tiŋo alii. 16Dok en biculo waŋ gin ma en obalo iye i kom mot maleŋ, kun medo iye acel me abic, ci miyo bot ajwaka. Ajwaka bitimo gin lakwany bal ki i kome ki nyok romo me gitum me tiŋo alii, ci Rwot biweko balle.
17"Ka dano mo obalo kun otiyo gin mo acel i kom gin ducu ma yam Rwot ociko ni pe gitim, kadi bed pe oŋeyo, noŋo otiŋo alii, ci bal bidok i wiye. 18En bikelo bot ajwaka nyok ma kome pe ki mwonyo ma okwanyo ki i kin romi, i wei ma iŋolo, obed gitum me tiŋo alii. Ajwaka bitimo gin lakwany bal ki i kome pi bal ma opoto iye ma pe me akaka, ci Rwot biweko balle. 19En aye gitum me tiŋo alii, noŋo en otiŋo alii i nyim Rwot."


Niyabo 18:19
19Ciguonyo putu i wigi, i kare ma gitye ka koko kun gikumo ma gidaŋŋe ki koko matek pire ni,
"Ai do, ai do, ineno can ba, in gaŋ madit-ti,
ka ma jo ducu ma yam gitye ki melgi i nam
gudoko lulonyo pi lonyone madwoŋŋi!
Giketo woko teŋteŋ i cawa acel keken.


Icaya 47:13
13Tekoni doŋ otum woko, kadi bed
gitye ka miyo boti tam twatwal;
koŋ gin doŋ gubin gulari,
gin jo ma ŋeyo poko polo,
ki jo ma ŋiyo lakalatwe kun giciko wangi malo ligaŋ,
jo ma ka i por dwe manyen ducu gitito gin ma bitimme i komi-ni.


Nia 34:29
Moses olor piny ki i wi got
29Ka lacen Moses olor piny ki i wi got Cinai, ma omako kidi ma apada aryo me lok me caden i ciŋe. I kare ma en lor piny ki wi got, onoŋo Moses pe ŋeyo ni tur nyime tye ka ryeny, pien onoŋo obedo ka lok ki Lubaŋa.


Jeremia 52:22
22I wiye yam giketo iye lalukana me mola, kun lalukana borre romo futi abiro ki nucu. I kom lalukana onoŋo giketo iye obwo ki cal nyig okwer pomegranat, ma gin ducu gitiyogi ki mola ma girumo lalu: kana dyere. Wir me aryo bene rom ki lawote, kun tye ki cal nyig pomegranat.


Daniel 5:12
12Dano man Daniel, yam kabaka ocako nyiŋe ni Beltecajar, onoŋo tye ki cwiny maber makato, onoŋo bene tye ki ŋec wa ki niaŋ muromo me gonyo te lok me lek ducu, kun gonyo wa te lok macalo koc Lit-gu woko bene, dok cobo lok me peko mogo ma dano tye kwede. Kombeddi myero ilwoŋ Daniel obin, ci en aye bigonyo te lok man."


Ejekiel 20:13
13Ento jo Icrael gujemo woko i koma ki i tim, pe gulubo cikka dok bene gukwero tiyo gin ma an aciko ducu, kun noŋo ŋat ma gwoko cikka aye bedo kwo. Gupyedo cabitta woko marac adada.
"Mumiyo atamo ni onoŋo myero aony akemona woko i komgi ki i dye tim, wek atyekgi woko liweŋ matwal.


Icaya 41:26
26Aŋa ma yam otito botwa lok macon ni waŋe,
nyo ma otito botwa con ni lok macalo man bitimme,
wek waye ni en oloko lok ma tye atir dok ada?
ŋat mo ma otito botwa pe, dok bene ŋat ma otuco pe,
pe tye ŋat mo ma owinyo ka wubedo ka loko gin mo.


Carolok 14
1Mon maryek miyo pacogi bedo maber ki kuc,
mon ma lumiŋ aye giketo gaŋ woko aketa ki ciŋgi kengi.
2Dano ma kwone tye atir aye lworo Rwot,
ŋat ma yone ogom ma maro timo gin marac cayo Rwot acaya.
3Lok pa lamiŋ calo odoo ma gigoye kwede,
ento jo maryek lok ma giloko twero gwokogi.
4Ka ma pe gipuro iye ki twoni dyaŋ, inoŋo bel pe,
ento ka ma gipuro iye ki twoni dyaŋ inoŋo cam cek madwoŋ ata.
5Ŋat ma lagen tito lok me caden ma tye ada,
caden ma lagoba tito mere lok goba me bwola keken.
6Laŋala pe twero doko ryek wacel,
ŋat ma tye ki niaŋ matut twero noŋo ŋec oyotoyot.
7A woko ki bot lamiŋ,
pien pe tye lok mo me ŋec ma en romo pwonyi kwede.
8Dano maryek tye ki niaŋ matut me noŋo kit ma myero ebed kwede,
ento lumiŋ miŋogi telogi i yo marac miyo gibwolle abwola kengi.
9Lubaŋa cayo jo maraco,
ento timo kica ki jo ma cwinygi atir.
10Yomcwiny ma itye kwede bedo meri keni;
ki keccwiny bene meri;
pe tye dano mo ma twero nywako gin-gu ducu kwedi.
11Gibibalo ot pa dano marac woko,
ento ot pa ŋat ma cwinye atir bicuŋ mere kakare.
12-Tye gin ma dano tamo ni en aye yo ma atir,
kun noŋo yo ma kit ennu tero en i to.
13Kadi bed ineno dano nyero nyero,
noŋo cwinye bene tye ka cwer;
ka yomcwiny doŋ otum, ci i ŋeye bino cwercwiny madit.
14Dano ma cwinye odoko nyap poto i can pi gin marac ma en timo,
ento dano maber limo mere bakacic maber pi gin maber ma en otiyo.
15Dano ma lamiŋ ye jami ducu ayeya,
ento ŋat maryek koŋ ŋiyo ka kwene ma en ecito iye.
16Dano maryek wiye po lokke, kwero timo gin marac,
ento dano ma lamiŋ ma lawackom,
tiyo oyotoyot laboŋo par ma romo juke.
17Dano ma kinigane lyetti oyotoyot timo gin me miŋo,
ento dano ma tye ki ryeko diyo cwinye.
18Lukwiya piny gilubo yo me miŋo,
ento jo maryek ŋecgi miyo gibedo ki deyo madit.
19Jo ma lutim maraco giryebbe piny i nyim jo ma kitgi beco,
ki jo maraco giryebbe piny i dog gaŋ pa jo ma kitgi atir.
20Pe tye ŋat mo ma mito dano ma lacan, kadi lawote kikome,
ento jo ma lulonyo gitye ki lurem mapol.
21Ŋat ma cayo lawote en labal;
ŋat ma kica mako i kom lacan bedo ki yomcwiny.
22Pe jo ma gibedo ki tam me timo gin marac aye giŋak woko adada?
Ento jo ma gitye ki tam me tiyo gin maber gibedo ki mar me ada ki gen.
23Kit tic ducu ma dano tiyo magoba tye iye,
lok aloka keken ki dog kelo can.
24Deyo pa jo maryek aye ryeko ma gitye kwede,
ento jo ma lumiŋ gicayogi pi tim miŋogi.
25Caden me ada laro kwo pa jo mapol,
ento caden ma loko lok goba noŋo laroro.
26Dano ma lworo Rwot bedo ma cwinye opye,
dok litinone bene ginoŋo ka ma gilarre iye.
27Lworo Rwot miyo kwo bot dano,
miyo dano bwot ki i owic pa to.
28Kabaka bedo ki deyo pi lwak dano mapol ma en loyogi;
laboŋo dano rwot pe gin mo.
29Ŋat ma kiniga pe mako oyot tye ki niaŋ matut,
ento ŋat ma kiniga mako oyot nyuto miŋone keken.
30Ka dano bedo ma cwinye opye, miyo kome bene bedo yot;
ento nyeko tye macalo bur adola mudet ma ogudo cogo.
31Ŋat ma uno dano ma lacan meno yeto Lubaŋama ocweyo dano-nu;
ŋat ma bedo ki kica i kom jo ma piny obwoyogi noŋo woro Lubaŋa.
32Dano marac can poto i kome pi timme marac,
kun dano ma kite atir noŋo ka larre pien bal mo pe i kome.
33Ryeko bedo i tam pa dano ma tye ki niaŋ,
ento pe tye i cwiny lumiŋ.
34Bedo ki kit ma atir miyo rok mo-ni nyiŋe ywek matek,
ento bal kelo lewic bot lwak mo keken ma gibedo i wi lobo.
35Kabaka bedo ki yomcwiny i kom latic ma tiyo ticce ki ryeko:
kiniga make i kom latic ma tiyo tic ma miyo lewic bote.


Yona 4:2
2Ci Yona olego Rwot, kun owacci, "Akwayi, in Rwot, man pe en aye gin ma nene awaco i kare ma onoŋo pud atye i lobona? Meno en aye gin mumiyo alwi woko oyotoyot me cito Tarcic; pien aŋeyo ni in Lubaŋa ma latim kica, ma timo kica bot dano, kiniga pe maki oyot, mar meri dwoŋ ma pe lokke, dok ijuko cwinyi i tim marac.


Jeremia 9
1Ka twerre onoŋo myero wiya obed waŋ it me pii,
ki waŋa noŋo myero obed.
Waŋ it ma gunnye ki pig waŋ,
wek omiya abed ka kok dyeceŋ ki dyewor benebene
pi jona ma dog ginekogi woko-ni.
2Onoŋo amito ni kono nene kabedo mo obed tye ma abedo iye
macalo ka gony pa luwot i tim aroo,
kono aweko jona ci acito woko ka mabor kwedgi!
Gin ducu lutim abor,
gin ducu lutim tim aranyi.
3Gin kare ducu guyubbe woko me loko lok goba;
bedo laboŋo gen doŋ oloyo lobo woko ma kaka tim me ada.
Rwot owacci,
"Sona gitimo gin marac teretere, dok bene pe giŋeya."
4Dano acel acel myero ogwokke i kom lawote,
ki bene pe myero ogen ominne:
pien omego acel acel obedo labwola calo Yakobo,
dok dano acel acel bene kwoto lawote.
5Ŋat acel acel bwolo lawote, dano mo ma loko ada pe;
doŋ gutyekopwonyo Lebgi woko me loko lok goba,
gitimo bal giyelle iye adada ma pe giromo ŋut.
6Gibedo ka uno dano teretere,
dok gitimo gin me bwola teretere,
gikwero woko ni pe giŋeya, man Rwot ma owaco.
7Mumiyo Rwot me mony owaco kuman ni,
"Nen, abitemogi macalo nyonyo ma giliyo.
Jona doŋ gutimo gin marac,
gin aŋo kono ma dok atwero tiyo kwedgi?
8Lebgi obedo calo atero ma lake ki kwir marac;
giloko lok me bwola keken.
Dano acel acel loko lok mamit bot lawote,
ento ki i cwinye noŋo tye ki yub me kanne wek eneke woko.
9An pe abiketo can i komgi pi lok magi?
Pe abiculo kwor i kom rok macalo man?"
Man Rwot ma owaco.
10Jeremia owacci, "Wek dog akok pi godi,
dok abikok kun cwinya cwer pi olet-gu,
pien doŋ gutwo woko,
ŋat mo ma woto kun ŋolo ki iye doŋ pe.
Koko pa dyaŋi bene pe doŋ winnye kunnu;
winyo ki lee tim ducu doŋ guriŋo gurwenyo woko, doŋ gipe matwal."
11Rwot owacci, "Abiloko Jerucalem doko wi obur me gin ma gimuko ki iye,
kabedo ma too-aye bedo iye:
gaŋi me Juda ducu doŋ bidoko tim noŋo,
ka ma ŋat mo pe bedo iye."
Gibitero jo Juda i opii ki Jerucalem bene bidoko obur
12Dano mene maryek ma wacci etwero niaŋ lok man? Rwot mono oloko lok magi bot aŋa, ni wek otit lokke? Piŋo lobo doŋ oballe woko odoko wi obur calo tim ma iye odoŋ nono, ma dano mo pe wok kato ki iye? 13Rwot owacci, "Man otimme pien jona gubwoto cikka ma nene amiyo botgi-ni, dok bene pe guwinyo lokka, pe gubedo kun gilubo cikka. 14Ento ma ka timo meno gumiyo ŋutgi obedo nwaŋ, gubedo ka woro jogi Baal mapatpat, kit macalo kwarogi opwonyogi kwede. 15Pi meno Rwot me mony, ma en Lubaŋa pa Icrael, owaco kuman ni, Nen, abimiyo jo magi gimato yat roka, dok bene abimiyo gimato pii ma giketo iye kwir. 16Abikeyogi woko i kin lurok ma gin kikomgi pe giŋeyo, kadi wa kwarogi bene yam pe guŋeyo; abicwalo dul mony lubo korgi ki pala lucwan nio waŋ ma atyekogi woko liweŋ."
17Rwot me mony owaco kuman, ni,
"Koŋ wutam lok, ci wulwoŋ monma giŋeyo wer koko-gu gubin;
wucwal lok wulwoŋ mon makwiri gubin;
18wek gurune gubin oyotoyot ci guwo ki koko i komwa,
wek pig waŋwa omo locit piny lipyaa,
ma del waŋwa bene odyak woko ki pii.
19Koŋ wuwiny dwan me koko ma a ki i Cion,
'Doŋ watum woko do!
Lewic doŋ omakowa woko marac,
pien doŋ waa woko ki i lobowa,
pien aaniwa doŋ gijwero woko licwic.' "
20Jeremia owacci,
"Wun mon, wuwiny doŋ lok ma Rwot owaco,
wucik itwu wek wuwiny lok ma oa ki i doge.
Wupwony anyirawu ki koko,
Ŋat acel acel opwony lawote ki wer lyel.
21To doŋ obino woko i komwa ki i waŋ dirica,
ci odonyo woko i gaŋ kalwa ducu,
oneko litino woko ducu ki i dye yo ki awobe-gu ki i dye bar.
22Kom jo muto gibikeyo woko ata
gikeyo woko macalo odur cet dyaŋ muket ata i olet,
calo kal ma lukac gukayo guweko odoŋ i poto,
ma ŋat mo doŋ pe ma bicoko tero i gaŋ.
Man aye gin ma Rwot owacca ni atiti."
Ŋeyo Lubaŋa aye deyo ma dano tye kwede
23Rwot owacca kuman ni,
"Dano maryek myero pe onyatte ki ryekone-ni,
kadi ki dano matek bene pe myero onyatte ki tekone,
ki dano mulony bene pe myero onyatte ki lonyone.
24-Ento ka ŋat mo mito nyatte,
myero onyatte ni eniaŋ dok eneyo an,
ni an a Rwot ma atye ka tiyo gin ma nyuto mar ma pe lokke,
anyuto bene ŋolo kop atir ki bedo ki kit ma atir i lobo.
Magi gin aye jami ma cwinya mito.
Man Rwot ma owaco."
25Rwot owacci, "Nen nino tye ka bino, en aye kare ma abiketo iye can i kom jo ma gilirogi ki i del komgi ki woko ento pe ki i cwinygi. 26Abiketo can i kom Jo Ejipt, jo Juda, jo Edom, jo Ammon, jo Moab ki jo ducu ma gibedo i tim aroo ma ginyaro yer wigi woko doŋ macego; rok magi ducu pe gulirre ki i cwinygi, ki jo me ot pa Icrael bene pe gulirre ki i cwinygi."


Ejekiel 46:16
Laker ki lobo ma gipoko bote
16Rwot Lubaŋa owaco kuman ni, "Ka ce inen laker mito miyo mot bot latinne mo ki i kin awo bene bene, kun poko ki kom dul lobo ma yam gimiyo me bedo ginaleyane, meno bibedo ginaleya pa awo bene ducu, meno doŋ odoko jamigi.


Joel 2:20
20"Abicwalo jo ma tuŋ acam ka mabor ki wun,
abiryemo monygi woko wa i lobo ma otwo ma odoŋ nono;
jo mutelo yo bicorre i nam ma tuŋ wokceŋ,
jo ma i ŋegi bicorre i nam ma tuŋ potoceŋ.
Komgi mukwok ma ŋwe biduny ma coo,
pien gutiyo tic madito.


Ejekiel 20:8
8Ento gin gujemo i koma gukwero winyo lokka. Gin ducu pe gubolo cal jogigi me kwer ma gimaro-gu woko dok bene pe gubwoto woro lubaŋa pa jo Ejipt me gobagoba-ni.
"Mumiyo atamo ni onoŋo myero aony akemona i komgi dok ato kinigana woko i komgi ki i dye lobo Ejipt.


Niyabo 5:8
8I kare ma doŋ en okwanyo buk adola-ni woko, ci lee makwo aŋwen-ni ki ludoŋo pyeraryo wiye aŋwen-ni guryebbe piny i nyim Latin romo, kun ŋat acel acel i kingi omako naŋa, ki atabo jabu ma gupoŋ ki odok eceta, ma en aye lega pa jo pa Lubaŋa.


Icaya 50:11
11Nen, wun jo ducu ma wumoko mac,
wun jo ma moko mac i kom yen!
Wuwot i dero mac ma doŋ wumokoni,
kun noŋo mac ma wumoko i lak yen ca lyel menyo yo botwu.
Gin ma wubinoŋo ki bota en ene:
wubibuto piny ma noŋo wutye ki arem madit twatwal.


Carolok 1
Kony pa carolok
1-Carolok pa Solomon, wod pa Daudi, kabaka me Icrael.
2Carolok magi konyo dano me ŋeyo ryeko ki pwony maber,
ki me niaŋ lok ma miyo niaŋ matut,
3dok gipwonyo dano me bedo ki ryeko i gin ducu ma en tiyo,
bedo ki kit ma tye atir, ŋolo kop atir,
kun tiyo ki dano ducu maromrom.
4Gipwonyo dano ma pe tye ki kit ŋec mo, ci doko ryek;
dok miyo ŋec bot jo matino me moko lok maber pigi kengi.
5Carolok magi bene medo ŋec bot ŋat maryek,
telo dano ma tye ki niaŋ matut i ticce,
6miyo giniaŋ tyen lok me carolok ki cal gin ma giloko i kome,
ki lok pa luryeko, ki ododo ma giboko.
7-Ka dano lworo Rwot, ci en cako noŋo ŋec;
jo mamiŋ gicayo ryeko dok gikwero pwonnye woko.
Lokme atita ki me poyo wic
8Latin, winy lok ma woru pwonyi kwede,
pe ikwer winyo pwony pa meni bene;
9pien pwonygi twero yubo kiti maber,
tye calo tok maber me aketa i wii,
dok calo gi-ŋut ma iketo i ŋuti miyo inen mwonya.
10Latinna, ka lubalo giomo cwinyi ki lok mo,
pe myero iye.
11Gwok nyo gibiwacci, "Bin kacel kwedwa, wek waki dano mo wanek woko,
wakur dano ma pe tye ki bal wanek woko;
12wek wamwonygi woko ducu makwo macalo lyel,
gubed macalo jo ma donyo piny i bur.
13Lonyo mapatpat ducu bidoko mewa,
odiwa bipoŋ ki jami ma wayako;
14bin iribbe kwedwa,
wan ducu wabitic ki kicaa, lim acel."
15Latinna, pe iribbe ka wot ki jo macalo meno,
gwokke pe ilub korgi;
16tyengi lyet me ŋwec ka timo bal,
gin nino ducu gitye ma guyubbe me oyo remo pa dano.
17Ciko obwo konyo aŋo
ka winyo tye ka neni?
18Ento jo macalo meno giciko owic pigi kengi,
gin gibito i owicgi kengi.
19Meno aye can ma mako jo ma gin lubwami,
meno aye gin ma neko lakwo.
Koko pa ryeko
20-Wuwiny, ryeko tye ka lwoŋo i yo gudo-gu;
en kok ma lwoŋo lwoŋo i cuk ki dwane maloŋo;
21en tye ka lwoŋo matek ki i wi cel;
wa i dog gaŋ-gu en bedo ka lok aloka ni,
22"Wun jo ma lumiŋ, wumito wubed miŋ pi kare ma rom mene?
Luŋala mono gibibedo ki yomcwiny pi kare ma rom mene ki ŋalagi-ni?
Lumiŋ, wun wudag pwonnye ma miyowu ŋec?
23Wuwiny lok ma an awaco botwu;
nen, abinyuto tamma ducu botwu;
abimiyo wuŋeyo lokka.
24Abedo ka lwoŋowu ni wubin,
ento wun wukwero winyo lwoŋona;
aryeyo ciŋa, ento pe tye ŋat mo ma oketo iye cwinye.
25Wucayo tamma ducu ma amiyo botwu,
wun pe wuye ni ayubwu.
26Pi meno ka can opoto i komwu an abinyerowu anyera;
abiŋalowu bene aŋala ka gin ma kelo lworo opoto i komwu ma obaŋowu woko.
27I kare ma can man bibaŋowu woko macalo yamo me nam,
can ma poto i komwu bene bino macalo yamo lapiru,
en aye i kare meno wubibedo ki arem ki cwercwiny madwoŋ.
28I kare meno aye gibicako lwoŋa kwede, ento an pe abigamo doggi;
gibiyenya ki cwinygi ducu ento pe gibinoŋa.
29Gukwero ŋec ma miyo gipwormye dok bene pe guye lworo Rwot,
30pien gukwero winyo tamma,
dok gucayo yub ma mera pi gin;
31pi meno gibikoko aŋec pi gin marac ma gutimo
dok gibikumo pi timgi maraco.
32Jo ma pe gitye ki ŋec gito pien gukwero yenyo ryeko,
ki yomcwiny ma lumiŋ gitye kwede en aye tyekogi.
33Ento ŋat ma biwinyo lokka bibedo ma ocuŋ matek;
en bibedo ma pe lworo gin marac, laboŋo par mo."


Ejekiel 32:25
25Gipeto kitanda pi jo Elam i kin jo ma ginekogi kacel ki lwakke ducu, dok lyel pa askarine orume woko dyere. Gin ducu jo ma pe gilirogi, ginekogi woko ki pala lucwan. Yam lworo i komgi onya i lobo pa jo makwo, ento koni doŋ gibedo ki lewic kacel ki jo ma gidonyo piny i bur; giketogi i kin jo ma ginekogi.


2 Tekwaro 31:1
1Ka man otum, jo Icrael ducu ma onoŋo gitye gucito i gaŋi ducu ma i Juda gucako ŋido wir jogi woko i dul matitino, gutoŋo yadi ducu ma yam gicomo pi woro jok ma dako ma gilwoŋo Acera, ki waŋ jogi ma i wi godi kacel ki keno tyer ducu ma gunoŋo i Juda, Benjamin, Epraim ki Manace, nio ka gubologi woko ducu. Lacen lwak jo Icrael ducu gucako dok i gaŋigi, kun dano acel acel odok i pacone kikome.


Aggai 2
Deyo me ot pa Lubaŋa ma gigero manyen
1I mwaka me aryo me loc pa kabaka Dario, i nino dwe pyeraryo wiye acel me dwe me abiro, lok pa Rwot obino bot lanebi Aggai ni, 2"Tit bot Jerubabel wod pa Cealtiel, laloc me Juda, ki bot Yocwa wod pa Yekojadak, ajwaka madit, ki bot jo ducu ma gudoŋ, kun iwacci, 3-'Tye ŋat mo ma pud odoŋ i kinwu ma ceŋ oneno ot man ki deyone macon? Kombeddi wuneno tye niŋniŋ? Pe nen ki i waŋwu macalo gin ma konnye pe? 4Kadi kumeno, in Jerubabel, kombeddi myero ibed ki tekcwiny, man lok pa Rwot kikome; bed ki tekcwiny, in Yocwa, wod pa Yekojadak, ajwaka madit; ki wun jo ducu ma wubedo i lobo-ni, wubed ki tekcwiny, man lok pa Rwot kikome; wuti tic, pien atye kwedwu, man lok pa Rwot me mony kikome, 5-macalo ceŋ acikke kwede kwedwu i kare ma wua ki i Ejipt, Cwiny mera bedo i kinwu; pe wulwor. 6-Pien Rwot me mony owaco kuman ni, Odoŋ kare man ok keken, abiyeŋo polo ki lobo, nam ki ŋom mutwo. 7Dok abiyeŋo rok ducu, wek lonyo me rok ducu obin iye, ka doŋ abipoŋo ot man ki deyo, man Rwot me mony aye owaco. 8Ryal aye mera, jabu bene mera, man lok pa Rwot me many kikome. 9Deyo me ot man ma lacen bikato mukwoŋo; dok abimiyo kabedo man bedo ki kuc, man Rwot me mony aye owaco.' "
Pwony mua i kom cik
10I mwaka me aryo me loc pa Dario, i nino dwe pyeraryo wiye aŋwen me dwe me aboŋwen, lok pa Rwot obino, kun owok ki i dog lanebi Aggai, ma wacci, 11"Rwot me mony owaco kuman ni, Peny ajwagi wek gugam peny man, 12'Ka ce dano mo otiŋo riŋo ma gityero gilonyo odoko maleŋ i dog boŋone, ce dog boŋone-nu ogudo kwon, nyo dek, nyo koŋo vino, nyo moo, nyo kit cam mo keken, ci lonyo cam meno doko leŋ?' " Ajwagi gugamo ni, "Pe kumene." 13-Aggai dok openyo ni, "Ka ce dano mo ma kome ki keni pi gudo kom dano muto, ogudo gin mo i kin jami magi, gin bene doko gin ma keni?" Ajwagi gudok iye ni, "Doko gin ma keni." 14Aggai dok owacci, "Lok pa jo man ki lok pa rok ma tye i nyima tye kit meno, man lok pa Rwot kikome. Man bene mako tic ciŋgi ducu; dok gin ma gityero kunnu gin ma keni. 15Koŋ wutam pi gin ma bitimme cakke tin. Ma noŋo peya gidodo kidi i wi wadi i ot pa Rwot, yam kwowu obedo niŋniŋ? 16I kare meno ka nar ma obino i odur kal ka ma myero onoŋ iye adita pyeraryo, noŋo ma romo adita apar keken; ka ŋat ma obino i bur koŋo vino pi twomo opoko pyerabic, noŋo opoko pyeraryo keken. 17Yam apwodowu, abwaro camwu, amiyo pee ogoyo; ki tic ciŋwu ducu atimo kumeno; ento pe wumedo ki dwogo bota, man lok pa Rwot kikome. 18Koŋ wutam cakke tin, i nino dwe pyeraryo wiye aŋwen me dwe me aboŋwen cito kwede anyim. Dok wutam, nia i kare ma giketo te guti me ot pa Rwot, 19kodi pud tye i dero? Olok, oduro, okwer pomegranat peya ginyak? Cakke tin cito kwede anyim, abimiyowu gum."
Rwot ociko Jerubabel
20Lok pa Rwot dok obino bot Aggai tyen me aryo i nino dwe pyeraryo wiye aŋwen ma wacci, 21"Tit bot Jerubabel, laloc me Juda, ni, Acok ka yeŋo polo ki lobo, 22abituro rok mapol; dok acok tyeko teko me ker pa lurok, abireto gadigadi kacel ki jo ma ŋweco kwedgi, aguragura ki wegigi, ŋat acel acel bipoto piny ma noŋo pala lucwan pa lawote aye oneko. 23I nino meno, Rwot me mony ma owaco, abitero in Jerubabel, wod pa. Cealtiel, laticca, Rwot ma owaco, abiloki wek ibed macalo agit ciŋ ma gidiyo me lanyut, pien doŋ atyeko yeri, man lok pa Rwot me mony kikome."


2 Luker 10
Yeko oneko jo me ot pa Akab otyeko woko
1Onoŋo Akab tye ki awobene pyerabiro ma gibedo i Camaria. Yeko ocako coyo waraga mogo, ci ocwalogi i Camaria bot ludito ma giloyo gaŋ meno, ki bot ludoŋo, ki bot lugwok litino awobe pa Akab, kun waco ni, 2"Litino pa rwotwu tye botwu, dok bene wutye ki gadigadi lweny ki aguragura-gu, ki gaŋi ma girumo ki cel gogo, ki jami lweny-gu. Doŋ ka ce waraga man oo botwu, 3wuyer latin ker mo maber ki ma romo loc ki i kin litino awobe pa rwotwu, ci wuket i wi komker pa wonne, ka doŋ wulweny pi ot pa rwotwu." 4Ento gubedo ki lworo matek, ci guwacci, "Nen ba, ka luker aryo ca pe gucuŋ i nyime, ci wan kono watwero cuŋ i nyime niŋniŋ?" 5Pienno dano ma onoŋo loyo kal ki ŋat ma loyo gaŋ ducu, kacel ki ludoŋo ki lugwok litino, gucwalo lok bot Yeko kun giwacci, "Wan luticci; wabitiyo gin ducu ma ibicikowa kwede. Wan pe wabiketo kabaka mo; in iti gin ma ineno ni ber." 6Dok onwoyo coyo botgi waraga me aryo, kun waco ni, "Ka ce wun wutye tuŋ bota, ka ce wuyubbe me woro doga, ci wukwany wi litino awobe pa rwotwu, ci wubin bota i Jejreel diki ka onyoo." Onoŋo litino awobe pa kabaka ma romo jo pyerabiro gitye bot jo madito ma i gaŋ meno ma gibedo ka pitogi. 7Ka waraga oo botgi, ci gumako litino awobe pa kabaka, gunekogi woko, jo pyerabiro-nu, gucoko wigi i aduku mogo, gutero wa i Jejreel. 8Ka lakwena ocito otitte ni, "Doŋ gityeko kelo wi litino awobe pa kabaka ducu," ci en ogamo ni, "Wucan wigi obed odu aryo ki i ŋet dogcel me gaŋ, ka ma gidonyo iye, obed nio wa odiko." 9Ka okato odiko, ocuŋ iye ci owaco bot lwak ducu ni, "Wun pe wutye ki bal mo. An gira apiro lok me neko rwoda, ci atyeko neko en woko; ento aŋa ma oneko jo magi woko ducu? 10Ber wuŋe atir ni lok pa Rwot pe poto piny noŋo. Lok ma yam Rwot oloko ma dok i kom ot pa Akab bicobbe ducu; pien Rwot otyeko tiyo gin ma yam owaco ki i dog Laticce Elia." 11-Yeko dok oneko jo ducu ma i ot pa Akab mudoŋŋe i Jejreel, oneko wa jone madito-gu ducu, ki lureme ma cok kwede, ki ajwagine, nio ka otyekogi woko ducu ma acel mo pe odoŋ.
12Ka otiŋo wot ocito wa i Camaria. Ki i yo ma onoŋo en tye i Bet-eked ka ma lukwat gigurre iye. 13Yeko oromo ki jo ma gin ludoggola pa Akajia kabaka me Juda, openyo ni, "Wun aŋa-gi?" Gugamo ni, "Wan ludoggola pa Akajia, wan wabino ka moto litino kal ki litino awobe pa daker yo." 14En owacci, "Wumakgi makwo." Ci gumakogi makwo, gunekogi woko ka ŋet bur me Bet-eked, jo ma giromo pyeraŋwen wiye aryo, ne oweko acel mo obwot.
15Ka oa woko ki kunnu, ci orwatte ki Yekonadab wod pa Rekab ma bino ka jolo wiye; ci omoto en, owacce ni, "Cwinyi leŋ i koma macalo an cwinya leŋ kwede i komi-ni?" Yekonadab odok iye ni, "Atye kit meno." Yeko owacci, "Ka it ye kit meno, ci cwal ciŋi bota." En ocako cwalo ciŋe. Yeko otiŋe i gadigadine, 16kun wacce ni, "Bin wacit kacel, wek inen kit ma akemo maka kwede pi Rwot." Kit meno Yeko ocako tere i gadigadine. 17Ka oo i Camaria, ci oneko jo pa Akab ducu ma onoŋo gudoŋ kunnu, nio ka oyweyogi woko ducu liweŋ, kit ma yam Rwot oloko ki Elia-ni.
Yeko ojuko woro Baal woko
18Yeko dok ocoko lwak ducu, owaco botgi ni, "Akab yam otiyo ki Baal manok mo, ento abitiyo bote makato. 19Pienno wulwonna lunebi pa Baal ducu, ki jo ma giworo en ducu, ki ajwagine ducu; pe ŋatti mo obed peke, pien atye ki gitum madwoŋ me atyera bot Baal; dano mo ma obedo pe, pe bibedo makwo." Ento Yeko otiyo ki ryeko laum wan: pien onoŋo oyubbe me tyeko luwor Baal woko. 20Yeko dok ociko ni, "Wulwoŋ cokke madit pi Baa!." Ci gucako lwoŋone. 21Yeko ocwalo kwena oromo i Icrael ducu, ci luwor Baal ducu gubino; pe dano mo odoŋ ma pe obino. Gucako donyo i ot pa Baal, ci ot pa Baal opoŋ tuŋŋi ki tuŋŋi ducu. 22Yeko owaco bot ladit me ot boŋŋi ni, "Kel ginaruka pi luwor Baal ducu." En ocako kelo ginaruka pigi. 23Yeko ocako cito i ot pa Baal kacel ki Yekonadab wod pa Rekab; ci owaco bot luwor Baal ni, "Wuyeny, wek wunen ni lutic pa Rwot mo pe odoŋ i kinwu, kono luwor Baal keken." 24En dok odonyo iye ka tyero gityer ki gitum awaŋa-gu. Yeko onoŋo doŋ okano jo pyeraboro woko i ŋe ot, kun wacci, "Dano mo ma oye ŋat mo acel ki i kom jo ma amiyo i ciŋwu-ni obwot, ci kwone aye bidyero ka waŋe." 25Ka otyeko tyero gitum awaŋa, Yeko owaco bot lukur-piny ki ludito pa askari ducu ni, "Wudony i ot, wunekgi woko; pe wuwek dano mo obwoti." Kit meno gunekogi woko ki pala lucwan, ci lukur-piny ki ludito pe askari ducu gucako bologi woko, ka gudonyo kwede wa i kicika ma i tyelo ot pa Baal, 26ci gukelo wir ma nene tye i ot pa Baal woko, guwaŋo woko. 27Dok gumuko wir pa Baal woko, ka dok gumuko ot pa Baal bene, guloko odoko ot coron nio wa onyoo.
28Yeko ojwayo tim me woro Baal woko ki i Icrael kit meno. 29-Ento Yeko pe obwoto lubo bal pa Jeroboam wod pa Nebat ma omiyo jo Icrael bene gubalo-ni, en aye bal me woro litino twoni me jabu ma i Betel ki Dan. 30Rwot owaco bot Yeko ni, "Pien in itimo ber pi tiyo gin ma nen atir i waŋa, dok ityeko timo ot pa Akab kit ducu ma tye i cwinya-ni, pienno likwayi gibibedo i wi komker me Icrael nio i yalwak me aŋwenne." 31Ento Yeko yam pe ogwokke ka lubo cik pa Rwot Lubaŋa pa Icrael ki cwinye ducu; pe obwoto lubo bal pa Jeroboam, ma en omiyo jo Icrael bene gubalo-ni.
32I kare meno Rwot ocako ŋwido i lobo Icrael woko. Kajael olwenyo i komgi, oloyogi ki i lobo Icrael ducu. 33Tuŋ wokceŋ me kulu Jordan omayo iye lobo Gilead ducu, ki jo pa Gad, jo pa Reuben ki jo pa Manace, cakke ki i Aroer ma i ŋet nota kulu Amon, en aye lobo Gilead ki Bacan. 34Lok kom Yeko mudoŋŋe ducu, ki gin ducu ma yam otiyo, ki tekke ducu, gityeko coyone i buk me Tekwaro pa Luker me Icrael. 35Kit meno Yeko oywe kacel ki kwarine, ci giyiko i Camaria. Wode Yekoakaj aye oleyo ka, tyene. 36Kare ma Yeko oloyo jo Icrael ki i Camaria oromo mwaka pyeraryo wiye aboro.


Jeremia 15:10
Jeremia okok bot Rwot
10Can i wiya! Piŋo maa onywala? Oweko alwenyo, nyo ada dok apyemo ki jo ducu ma i lobo. An cen pe amiyo limma me konyo ŋatti, kun amito magoba iye, dok bene nene pe adeno lim ki bot ŋat mo; ento inoŋo ni dano acel acel tye ka loko lok me cena woko acena.